
Αθήνα, σήμερα στις 25 Σεπτεμβρίου 2026, ημέρα Παρασκευή και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση. 
Εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις».
Θα ξεκινήσουμε με τις τοποθετήσεις των Κοινοβουλευτικών Εκπροσώπων και στη συνέχεια με τις δευτερολογίες των εισηγητών και ειδικών αγροτών. Θα κλείσουμε, βέβαια, τη συζήτηση επί του νομοσχεδίου με την τοποθέτηση του αρμόδιου Υπουργού. 
Τον λόγο έχει ο Κοινοβουλευτικός Εκπρόσωπος από την ΝΙΚΗ κ. Σπυρίδων Τσιρώνης. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, θα ήθελα να ξεκινήσω με όσα εξελίσσονται τις τελευταίες ημέρες στη χώρα μας. Άλλωστε είναι το πρώτο θέμα παντού επί σειρά ημερών. Αναφέρομαι στον απροσδόκητο αλλά και άδικο θάνατο του τραγουδιστή Γιώργου Μαζωνάκη. Πραγματικά είναι απίστευτα όλα όσα ξεσκεπάζονται καθημερινά, γιατί εδώ δεν πρόκειται μόνο για παράνομες ιατρικές πράξεις που λαμβάνουν χώρα από γιατρούς με ειδικότητα ή χωρίς ειδικότητα ή από γιατρούς μαϊμού σε ιατρεία, κλινικές, χώρους αισθητικής ή οπουδήποτε αλλού, αλλά σε εξωνοσοκομειακό περιβάλλον, γεγονός που απαγορεύεται ιδίως στην περίπτωση της πλασμαφαίρεσης, της υδρογονοθεραπείας ή δεν ξέρω κι εγώ σε ποια άλλη περίπτωση έχει εφευρεθεί για να εξαπατά τον κόσμο, υποσχόμενοι πράγματα τα οποία επιστημονικά δεν έχουν αποδειχθεί. 
Θα μιλήσω για την πολιτική ευθύνη. Κύριε Υπουργέ, η Κυβέρνηση έχει ευθύνη για ό,τι διαδραματίζεται, για την κατάργηση του Σώματος Επιθεωρητών Υπηρεσιών Υγείας και Πρόνοιας, για τους «ράμπο» της υγείας όπως είχαν ονομαστεί και τη μεταφορά αρμοδιοτήτων αυτών στην Εθνική Αρχή Διαφάνειας στο πλαίσιο του επιτελικού κράτους του κ. Μητσοτάκη που έγινε το 2019 με έναν από τους πρώτους κιόλας νόμους της Κυβέρνησης. Δεν πρόκειται, λοιπόν, απλά και μόνο για μια παράνομη ιατρική πράξη σε ένα ιατρείο το οποίο στην πραγματικότητα δεν ελέγχθηκε ποτέ όπως θα έπρεπε, αλλά πρόκειται για κλινικές και θεραπείες τις οποίες γνώριζαν πολιτικά αλλά και θεσμικά πρόσωπα. Τα είπε και αποδείχτηκε ξεκάθαρα στην επίκαιρη ερώτηση που έκανε ο κ. Οικονομόπουλος, ο Βουλευτής μας, στον κ. Γεωργιάδη. 
Όλα ήταν γνωστά στην Κυβέρνηση και ειδικά στο Υπουργείο Υγείας. Προφανώς και αναφέρομαι στο συνέδριο του 2023 που έγινε υπό την αιγίδα του Υπουργείου και της περιφέρειας, στο οποίο η προφυλακισμένη ήδη γιατρός παρουσίασε και διαφήμισε την πλασμαφαίρεση αλλά και το μηχάνημα που, όπως η ίδια είπε, είχε στη διάθεσή της για να καθαρίσει το αίμα. Και όλα αυτά παρουσία των Υπουργών κ.κ. Πλεύρη, Κικίλια και του κ. Πατούλη, ως Πρόεδρο του Ιατρικού Συλλόγου Αθηνών. 
Πόσο σύμπτωση είναι; Όπου παρανομία, τσαρλατανισμός και απάτη, όπου κβαντικές θεραπείες, όπου όλα αυτά στήνονται, πάντα υπάρχει και ένας Υπουργός. Και τι σύμπτωση. Ο Υπουργός ήταν ο αρμόδιος Υπουργός και ο επίσημος εκπρόσωπος του φορέα. Όλο αυτό, κύριε Υπουργέ, δεν δίνει νομιμοποίηση στην κάθε απάτη; Δεν υπάρχει πολιτική ευθύνη γι’ αυτό; Και φυσικά ο χαιρετισμός δεν ήταν μαγνητοσκοπημένος, όπως δηλώθηκε, όπως είπε ο κ. Γεωργιάδης. Προφανώς και είχαν γνώση. 
Όμως, δεν είναι μόνο αυτό. Είδαμε τον ίδιο τον Υπουργό Υγείας, τον κ. Γεωργιάδη να εγκαινιάζει πριν λίγους μήνες ένα ιδιωτικό πολυιατρείο αποκαλώντας το μάλιστα ως την πρώτη κλινική αντιγήρανσης στην Ελλάδα λέγοντας χαρακτηριστικά «όσοι είστε ενεργοί στα σόσιαλ μίντια θα έχετε δει ότι έχω ήδη έρθει εδώ πέρα και το έχω διαφημίσει κιόλας». Μαζί ήταν και Υφυπουργός, ο κ. Θεμιστοκλέους, αλλά και ο Πρόεδρος του Ιατρικού Συλλόγου, δηλαδή μια νομιμοποίηση από όλους μαζί. 
Τα διαβάζουμε σε δημοσιεύματα, τα βλέπουμε σε σχετικά βίντεο όπου επιστημονικός διευθυντής αυτής της κλινικής περιγράφει πόσο ευεργετική είναι για τους υγιείς ανθρώπους μια διαδικασία σαν και αυτή στην οποία παρανόμως υποβλήθηκε ο Γιώργος Μαζωνάκης στο ιατρείο της οδού Καρνεάδου, λέγοντας συγκεκριμένα ότι μπορούμε σήμερα να κάνουμε κάθαρση του πλάσματος με συγκεκριμένο μηχάνημα, με συγκεκριμένα φίλτρα κοκ. 
Όλα αυτά είναι στην κρίση του ελληνικού λαού, γιατί βλέπω ότι ο Πρωθυπουργός από την Αμερική δεν βλέπει, δεν ακούει. Αναρωτιέμαι αν είναι η μόνη περίπτωση αυτή του ανθρώπου αυτού που έχασε τη ζωή του ή αν είναι μόνο αυτή που πήρε διάσταση λόγω της δημοφιλίας του συγκεκριμένου καλλιτέχνη. Και θέλω να πιστεύω ότι θα αποκαλυφθούν όλα. Οι πολιτικές ευθύνες είναι ολοφάνερες. 
Εγώ να ευχηθώ να μην υπάρξει ξανά ένα τέτοιο τραγικό συμβάν. Και φυσικά η δικαιοσύνη είναι αυτή που θα αποδώσει τις ποινικές ευθύνες για όσους έχουν εμπλοκή σε αυτό το γεγονός. Πολιτική ευθύνη δεν έχει αναληφθεί, αλλά όποιος αναλαμβάνει πολιτική ευθύνη σημαίνει παραίτηση. Αυτό σημαίνει. Γιατί έχουμε δει από την Κυβέρνηση αυτή όλοι να λένε «ναι, αναλαμβάνω το πολιτικό κόστος». Πώς αναλαμβάνει κάποιος το πολιτικό κόστος; Όταν έχεις πολιτική ευθύνη παραιτείσαι. 
Σχετικά με το νομοσχέδιο τα είπε ο Βουλευτής μας, ο ειδικός αγορητής της Νίκης κ. Δελβερούδης. Το νομοσχέδιο αυτό δεν είναι μια απλή τεχνική προσαρμογή αλλά επιχειρεί να παρέμβει βίαια σε κρίσιμους τομείς της εθνικής μας παραγωγής. Από την αλιεία και τις υδατοκαλλιέργειες μέχρι τη μελισσοκομία, τις σχολές κρέατος και το μητρώο αγροτών. Όμως η Κυβέρνηση αρνείται συστηματικά τον ουσιαστικό διάλογο φοβούμενη την αλήθεια των παραγωγών. 
Αντί να φέρετε ένα ολοκληρωμένο εθνικό σχέδιο που θα ανακουφίσει τον Έλληνα αλιέα, κτηνοτρόφο, παραγωγό, φέρνετε ένα πλέγμα τιμωρητικών διατάξεων που εστιάζει αποκλειστικά στην αυστηροποίηση των κυρώσεων, στην επιβολή εξοντωτικών γραφειοκρατικών υποχρεώσεων και σε μια ψηφιακή επιτήρηση που μετατρέπει τον βιοπαλαιστή σε ύποπτο παραβάτη. Έτσι ακριβώς τον αντιμετωπίζετε και αφού πρώτα αφήσατε να καταληστευθεί το βιος του από τις γαλάζιες ακρίδες. 
Θα μείνω, όμως, αφού δεν έχω τον χρόνο, στο κομμάτι της αλιείας, όπου επικαλείστε την ανάγκη εκσυγχρονισμού και ελέγχου μετά από δεκαετίες απουσίας θεσμικού πλαισίου. Όμως, ο έλεγχος που προωθείτε δεν συνοδεύεται από κανένα απολύτως μέτρο στήριξης. Δημιουργείτε Μητρώο Επιθεωρητών, αυστηροποιείτε τα πρόστιμα, επιβάλλετε ηλεκτρονικές συσκευές εντοπισμού ακόμα και σε μικρά σκάφη, αλλά αφήνετε τους παράκτιους αλιείς απροστάτευτους απέναντι στα τεράστια λειτουργικά έξοδα, στην αισχροκέρδεια των καυσίμων και στις συνεχείς εισβολές αλλοδαπών σκαφών στα εθνικά μας χωρικά ύδατα. 
Ο αλιευτικός μας στόλος γηράσκει επικίνδυνα, χωρίς κανένα ουσιαστικό πρόγραμμα εκσυγχρονισμού ή αντικατάστασης σκαφών. Το κόστος των καυσίμων έχει εκτοξευθεί σε δυσθεώρητα ύψη, καθιστώντας κάθε έξοδο στο πέλαγος μια ζημιογόνα επιχειρηματική κίνηση. 
Τι κάνατε εσείς για να στηρίξετε τους ψαράδες μας; Ανακοινώσατε ψίχουλα και πρόσκαιρες επιδοτήσεις λίγων λεπτών το λίτρο για ελάχιστους μήνες, αφήνοντας στους επαγγελματίες χωρίς καμία μόνιμη δομή κάλυψης του ενεργειακού κόστους. 
Κύριε Υπουργέ, ούτε μία λέξη για τα τούρκικα αλιευτικά; Ούτε μία λέξη σε αυτό το νομοσχέδιο για να προστατεύσουμε την ελληνική αλιεία; Ούτε μία λέξη δεν χώρεσε -κάτι- για να τους προστατεύσουμε; Πρέπει να φτάσουν τα τουρκικά αλιευτικά να εμποδίζουν αυτούς που ψαρεύουν με καλάμι από τις ακτές; Εκεί πρέπει να φτάσει το πράγμα; Κάντε κάτι, έστω και αργότερα. Κάντε κάτι, τώρα. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Τσιρώνη.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε. 
Είμαστε σε μια περίοδο που συζητάμε και το συγκεκριμένο νομοσχέδιο κατά την οποία ο κόσμος φλέγεται από τους πολέμους, από τις ιμπεριαλιστικές συγκρούσεις ως αποτέλεσμα της όξυνσης των σφοδρότατων ανταγωνισμών ανάμεσα στα ιμπεριαλιστικά κέντρα, για το μοίρασμα και το ξαναμοίρασμα των αγορών, για τον έλεγχο των πλουτοπαραγωγικών πηγών και βεβαίως για την ισχυροποίηση της θέσης των πολυεθνικών. 
Σε αυτήν την κατάσταση βαθαίνει όλο και περισσότερο και βέβαια αυτήν την εικόνα δεν μπορεί να τη συσκοτίσουν τα λαμπερά φώτα της Γενικής Συνέλευσης του ΟΗΕ, οι συναντήσεις οι οποίες γίνονται στον Λευκό Οίκο, γιατί ακριβώς αποτελούν και την προσπάθεια συγκάλυψης και συσκότισης ότι η όξυνση μεγαλώνει και ότι βρισκόμαστε μπροστά στην προετοιμασία μιας νέας γενικευμένης ιμπεριαλιστικής σύγκρουσης, ενός τρίτου παγκόσμιου πολέμου. 
Και σε αυτήν την κατάσταση βαθαίνει όλο και περισσότερο η εμπλοκή της χώρας μας σε αυτές τις πολεμικές συγκρούσεις, με τραγικές συνέπειες για τον λαό. Και όλα αυτά, στο όνομα της προστασίας και της ισχυροποίησης της θέσης των ελληνικών μονοπωλίων, για να συμμετέχουν στο πλιάτσικο που θα γίνει σε βάρος των λαών της περιοχής. 
Τέτοια βήματα περαιτέρω εμπλοκής είναι, βεβαίως, η διάτρητη ασπίδα του Αχιλλέα με το κράτος-τρομοκράτη του Ισραήλ, είναι η εντατικοποίηση των έργων πολεμικής προπαρασκευής, τα οποία εξελίσσονται στη βάση της Σούδας και βεβαίως είναι η επίσκεψη του Ρούμπιο, του γερακιού του αμερικανικού ιμπεριαλισμού στη χώρα μας στις αρχές Οκτώβρη, μια επίσκεψη η οποία πρέπει να τύχει της θερμής -θερμότατης- υποδοχής του λαϊκού παράγοντα. 
Αυτές ακριβώς οι επιλογές έχουν ως αποτέλεσμα να οξύνονται ακόμη περισσότερο οι ανταγωνισμοί ανάμεσα στις αστικές τάξεις της χώρας μας και της Τουρκίας, με κίνδυνο, πραγματικό πλέον, της αμφισβήτησης των κυριαρχικών μας δικαιωμάτων. 
Έτσι, λοιπόν, πολύ γρήγορα η Κυβέρνηση πέρασε από την κουλτούρα των φέρετρων που πρέπει να αποδεχθεί η ελληνική κοινωνία, στη νέα μεγάλη ιδέα και βεβαίως στην προετοιμασία τους να συρθούν τα παιδιά, αλλά και ο λαός μας, στα σφαγεία του πολέμου. Για ποιον σκοπό; Για να υπερασπίσουν τα συμφέροντα των εφοπλιστών, των ενεργειακών και κατασκευαστικών ομίλων, των τραπεζιτών. 
Έτσι, λοιπόν, εμείς το λέμε καθαρά και πολύ δυνατά ότι η Κυβέρνηση δεν έχει κανένα απόλυτο δικαίωμα να σύρει τα παιδιά του Ελληνικού λαού στα σφαγεία του πολέμου. Αλλά και τα άλλα κόμματα, τα οποία αποδέχονται το ΝΑΤΟ και την Ευρωπαϊκή Ένωση, δεν έχουν κανένα δικαίωμα να συνταχθούν με αυτήν την καταστροφική επιλογή. Γιατί την πληρώνει πανάκριβα ο Ελληνικός λαός αυτήν την εμπλοκή με τους δημοσιονομικούς κόφτες, που χρήματα υπάρχουν για τα εξοπλιστικά προγράμματα, που χρήματα υπάρχουν για τη χρηματοδότηση της πολεμικής βιομηχανίας, ενώ δεν υπάρχουν χρήματα για την υγεία, την παιδεία και τις ανάγκες επιβίωσης του λαού. Και, ταυτόχρονα, η εμπλοκή αυτή αποτελεί και παράγοντα περαιτέρω όξυνσης της ακρίβειας και στην ενέργεια και στα καύσιμα και στα τρόφιμα και παντού. 
Από αυτήν την άποψη, το ζήτημα της απεμπλοκής της χώρας μας από τα ιμπεριαλιστικά σφαγεία αποτελεί προτεραιότητα, αλλά και ταυτόχρονα πρέπει αυτό το αντιπολεμικό κίνημα να στοχεύσει στην καρδιά των αιτιών των προβλημάτων που αντιμετωπίζει ο λαός μας, που δεν είναι άλλη από την εχθρική για τις λαϊκές ανάγκες πολιτική της Ευρωπαϊκής Ένωσης, η οποία θωρακίζει τα κέρδη των επιχειρηματικών ομίλων, άρα το κέρδος είναι ο βασικός αντίπαλος. Είναι βεβαίως και το επιλεκτικά ανίκανο αστικό κράτος, το οποίο όχι μόνο δεν προστατεύει την ανθρώπινη ζωή, αλλά διαμορφώνει προϋποθέσεις υπονόμευσης αυτής της ανθρώπινης ζωής. 
Και από αυτήν την άποψη, η τροπολογία που κατέθεσε επανειλημμένα το ΚΚΕ στοχεύει ακριβώς σ’ αυτόν τον πυρήνα, δηλαδή στην κατάργηση του ειδικού φόρου στα καύσιμα και του ΦΠΑ στα καύσιμα και στην ενέργεια, όπως και στα βασικά είδη διατροφής και ικανοποίησης των λαϊκών αναγκών, αλλά και ταυτόχρονα στο πλαφόν, στα κέρδη και στις τιμές των διυλιστηρίων και των ενεργειακών ομίλων. 
Βλέπουμε, δηλαδή, πολύ καθαρά τις δύο Ελλάδες οι οποίες συγκρούονται: Από τη μια μεριά, την Ελλάδα του κεφαλαίου και από την άλλη μεριά, την Ελλάδα της εργατικής τάξης, των φτωχών λαϊκών στρωμάτων, της πόλης και της υπαίθρου. Αυτές οι δύο Ελλάδες αναδεικνύονται περίτρανα και στο αγροτικό πρόβλημα, το οποίο είναι το βασικό ζήτημα και του σημερινού νομοσχεδίου, στο οποίο τοποθετήθηκαν αναλυτικά οι Βουλευτές του ΚΚΕ και ο εισηγητής. 
Έτσι, λοιπόν, κύριε Υπουργέ, το πρόβλημα δεν είναι το σχέδιο που δεν υπήρχε ή οι κανόνες. Και σχέδια υπήρχαν και κανόνες υπήρχαν. Δεν είναι τεχνοκρατικό το ζήτημα, αλλά είναι καθαρά πολιτικό: Ποια Ελλάδα θα υπηρετήσει το νέο σχέδιο. Θα υπηρετήσει την Ελλάδα των επιχειρηματικών ομίλων και της κερδοφορίας τους, η αγροτική παραγωγή ή θα υπηρετήσει την ικανοποίηση των αναγκών των ίδιων, των παραγωγών, των βιοπαλαιστών αγροτοκτηνοτρόφων, αλιέων και μελισσοκόμων και την ικανοποίηση των διατροφικών αναγκών του λαού μας; Αυτό είναι το βασικό-κυρίαρχο ερώτημα. 
Γιατί στις σημερινές εποχές του 21ου αιώνα και των τεχνολογικών επιτευγμάτων, υπάρχουν πραγματικά όλες οι δυνατότητες -επιστημονικές, τεχνολογικές- για να αναπτυχθεί η αγροτική παραγωγή. Και αυτές οι δυνατότητες καταγράφονται και στη μελέτη που ανέθεσε η Βουλή στο Γεωπονικό Πανεπιστήμιο Αθηνών. Οι δυνατότητες καταγράφονται. Οι λύσεις είναι λαθεμένες, γιατί υποτάσσονται στις ανάγκες και την ικανοποίηση των αναγκών της καπιταλιστικής αγοράς και όχι των λαϊκών αναγκών. 
Έτσι, λοιπόν, αυτή η οργάνωση της παραγωγής με αυτόν τον τρόπο έχει οδηγήσει στα σημερινά προβλήματα, τα οποία τα καταγράφουμε όλοι, κάνοντας απλώς μια καταγραφή. Ποια, δηλαδή; Ότι οι βιοπαλαιστές αγροτοκτηνοτρόφοι δίνουν αγώνα επιβίωσης. Δεν μπορούν να καλλιεργήσουν και να ζήσουν στα χωράφια τους. Γιατί; Γιατί από τη μια μεριά εκτοξεύεται το κόστος παραγωγής. Και ποια είναι η αιτία εκτόξευσης του κόστους παραγωγής; Αυτό, βεβαίως, δεν το αναδεικνύουν τα άλλα κόμματα, το συσκοτίζουν. Είναι τα μονοπώλια προμήθειας των πρώτων υλών για τους αγρότες, τα οποία στο όνομα του κέρδους αυξάνουν τις τιμές των αγροτικών εφοδίων, των λιπασμάτων, των ζωοτροφών και όλων των υπολοίπων. 
Από τη μια μεριά έχουν, λοιπόν, να αντιμετωπίσουν αυτό και από την άλλη τα αγροτικά τους προϊόντα τι αποτελούν; Αποτελούν πρώτη ύλη για το αγροτοβιομηχανικό σύμπλεγμα, αλλά και, βεβαίως, για τους εμπόρους των αγροτικών προϊόντων, τις μεγάλες εφοδιαστικές αλυσίδες και ως πρώτη ύλη συμπιέζουν την τιμή μέχρι εκεί που δεν παίρνει. Να, λοιπόν, οι δύο μυλόπετρες, τις οποίες έχουν να αντιμετωπίσουν και, βεβαίως, έχουν να αντιμετωπίσουν, ταυτόχρονα την εχθρική πολιτική της Ευρωπαϊκής Ένωσης. 
Η Κοινή Αγροτική Πολιτική θέλει να συγκεντρώσει την αγροτική γη σε μεγάλου καπιταλιστικού χαρακτήρα επιχειρήσεις και να αλλάξει η χρήση της γης σε ορισμένες περιπτώσεις και, ταυτόχρονα, έχουν να αντιμετωπίσουν ένα επιλεκτικά ανίκανο κράτος, το οποίο δεν μπορεί να τους διασφαλίσει την προστασία, λέει, από τα φυσικά φαινόμενα, δεν μπορεί να τους διασφαλίσει τις απαραίτητες υποδομές που θα διευκολύνουν την ανάπτυξη της αγροτικής παραγωγής, όπως τα αρδευτικά δίκτυα, δεν μπορεί να τους διασφαλίσει, λέει, τις αποζημιώσεις απ’ αυτά τα οποία δέχονται, ούτε ταυτόχρονα να προστατεύσει από την εξάπλωση των ζωονόσων που αφανίζουν σήμερα τα κοπάδια των Ελλήνων κτηνοτρόφων. 
Σοβαρά; Σοβαρά τα λέτε ότι δεν υπάρχει η δυνατότητα να μετατοπιστούν όλα αυτά, όταν παραγγέλνετε την Ασπίδα του Αχιλλέα, όταν παραγγέλνετε τεράστια εξοπλιστικά προγράμματα που δεν σχετίζονται με τις αμυντικές ανάγκες της χώρας, δεν μπορείτε να φτιάξετε αρδευτικά φράγματα; Δεν μπορείτε να προστατεύσετε από την εξάπλωση της ζωονόσου; Δεν μπορείτε να έχετε εμβόλια για να μην εξαπλώνονται; Γιατί δεν υπάρχουν; Γιατί δεν υπάρχουν τα αντίστοιχα εργαστήρια τα βιοπαθολογικά για να μπορούν να παρακολουθούν όλη αυτή την εργασία και οι υπόλοιπες υπηρεσίες οι κρατικές είναι τυπικά στα χαρτιά. 
Από αυτή την άποψη, λοιπόν, εμείς το λέμε καθαρά: Δεν μπορεί να υπάρξει εθνική γραμμή και για το αγροτικό πρόβλημα. Δεν μπορεί να υπάρξει εθνική γραμμή γιατί ακριβώς συγκρούονται αυτές οι δύο Ελλάδες και, από την άλλη μεριά, και για έναν ακόμη λόγο, γιατί οι αγρότες δεν είναι μια γενική κατηγορία. Υπάρχει μια τεράστια διαστρωμάτωση στην ίδια την ύπαιθρο. Αυτή θα τη συγκαλύψουμε; Από τη μία μεριά, υπάρχει ο βιοπαλαιστής, ο μικρός αγροτοκτηνοτρόφος και ο μεσαίος ακόμη, ο οποίος παλεύει να επιβιώσει και, από την άλλη, υπάρχουν καπιταλιστικού χαρακτήρα επιχειρήσεις στην ύπαιθρο, οι οποίες κερδίζουν από όλη αυτή τη διαδικασία. Πώς, λοιπόν, θα συνταιριάξουν αυτά τα δύο αντικρουόμενα συμφέροντα τα οποία υπάρχουν; 
Γι’ αυτό εμείς λέμε καθαρά ότι τέτοιου είδους εθνική γραμμή δεν μπορεί να υπάρξει. Έτσι, ολοκληρώνοντας την παρέμβαση του ΚΚΕ στη σημερινή συνεδρίαση, εμείς το λέμε καθαρά ότι η οργάνωση της αγροτικής παραγωγής, όταν μπαίνει στον στενό κορσέ της καπιταλιστικής αγοράς, η οποία έχει στόχο τη διασφάλιση του καπιταλιστικού κέρδους, οδηγεί σε αυτά τα προβλήματα, τα οποία είναι τα προβλήματα επιβίωσης που αντιμετωπίζουν οι αγρότες και έχουμε την εγκατάλειψη της αγροτικής γης και την καταστροφή παραγωγικών δυνατοτήτων που έχει η χώρα μας και αυτά ακριβώς αποτελούν την έμπρακτη απόδειξη των ορίων, αλλά και των καταστροφικών συνεπειών του καπιταλιστικού ανταγωνισμού. 
Στο τέλος της ημέρας, η ίδια η πραγματικότητα επιβεβαιώνει ότι η διέξοδος για τον λαό μας δεν βρίσκεται στην υποταγή στα κελεύσματα της κερδοφορίας, αλλά στη σύγκρουση με αυτά και στην οργάνωση της παραγωγής με κριτήριο την ικανοποίηση των λαϊκών κοινωνικών αναγκών. 
Και οι αγώνες των αγροτών που δίνουν για την επιβίωσή τους θέλουν να επιβεβαιώσουν τι πράγμα; Ότι η Κυβέρνηση δεν ικανοποιεί τα αιτήματά τους, τα οποία είναι πολύ συγκεκριμένα, όπως, για παράδειγμα, διασφαλισμένες εγγυημένες τιμές στα αγροτικά προϊόντα και τα κτηνοτροφικά, τη μείωση του κόστους παραγωγής, τις αποζημιώσεις στο 100% της ζημιάς χωρίς κόφτες. Και τι λέει η Κυβέρνηση; Ότι δεν μπορώ να τα ικανοποιήσω, γιατί δεν μου το επιτρέπει η ευρωπαϊκή, η ευρωενωσιακή πραγματικότητα. 
Να, λοιπόν, σήμερα αυτή η απάντηση από τα πλέον επίσημα χείλη τα κυβερνητικά φωτίζει και την αλήθεια, μια αλήθεια η οποία πρέπει να οδηγήσει σε μια πολύ βαθιά συνειδητοποίηση. Ποια είναι αυτή, δηλαδή; Ότι ο αγώνας των βιοπαλαιστών αγροτοκτηνοτρόφων, των αλιέων, των μελισσοκόμων, αλλά και συνολικά της εργατικής τάξης και των υπόλοιπων λαϊκών στρωμάτων, δεν μπορεί να έχει άλλη κατεύθυνση από το να συγκρουστεί με τον πραγματικό ένοχο, το σύστημα του κέρδους και της εκμετάλλευσης, όπως σταθερά επισημαίνει το ΚΚΕ, δηλαδή για να κερδίσει ο λαός, ο αγρότης, ο εργάτης, ο αυτοαπασχολούμενος, ο συνταξιούχος, ο νέος πρέπει να χάσει το κεφάλαιο. 
Μόνο ο ίδιος ο λαός μπορεί να πάρει τα ηνία στα χέρια του και να τραβήξει στον δρόμο της ανατροπής, με αποτέλεσμα η παραγωγή και ο πλούτος που θα παράγει ο ίδιος να γίνουν υπόθεση της ικανοποίησης των δικών του αναγκών. Και αυτή είναι η πρόταση που καταθέτει σήμερα το ΚΚΕ για τη σοσιαλιστική οργάνωση της παραγωγής και στον αγροτικό τομέα, ένας ανώτερος τρόπος οργάνωσης της κοινωνίας που απελευθερώνει τον αγρότη από τα καπιταλιστικά δεσμά και τα χρέη τα οποία συσσωρεύει, που μπορεί να τον κάνει να ανασάνει και να επιβιώσει αξιοποιώντας όλα τα επιτεύγματα της τεχνολογίας και ταυτόχρονα να διασφαλίσει για τον λαό διατροφική επάρκεια με πλήρη -έτσι;- ποιότητα στην ικανοποίηση αυτών των αναγκών. 
Όλα αυτά δεν είναι ουτοπία, κύριε Υπουργέ. Όλα αυτά μπορεί να γίνουν πραγματικότητα, γιατί η ουτοπία είναι και επικίνδυνη αυταπάτη, είναι να πιστεύει κάποιος ότι ο καπιταλισμός μπορεί να γίνει πιο ανθρώπινος. Αυτό είναι η μεγάλη ουτοπία. Ούτε στη Δευτέρα Παρουσία δεν θα γίνει, γιατί είναι ένα σύστημα το οποίο οδηγεί στην ακρίβεια, την εκμετάλλευση, τον πόλεμο είναι ένα σύστημα το οποίο οδηγεί στην εξόντωση τον αγρότη και στη φτώχεια τον λαό. 
Γι' αυτό και σήμερα απαιτείται η αποφασιστική συμπόρευση με το ΚΚΕ για να ενισχυθεί ο αγώνας για άμεσες διεκδικήσεις για την επιβίωση, αλλά και ταυτόχρονα να ανοίξει την προοπτική της οριστικής του απελευθέρωσης από τα δεσμά τα καπιταλιστικά. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καραθανασόπουλο. 
Τον λόγο έχει ο κ. Δημήτριος Μάντζος από το ΠΑΣΟΚ ως Κοινοβουλευτικός Εκπρόσωπος.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, ευχαριστώ πολύ.
Κύριε Υπουργέ, κυρίες και κύριοι συνάδελφοι, καλημέρα. 
Από χθες όταν σας άκουγα, θυμήθηκα ένα παλιό τραγούδι: «Είμαι ένας Ευρωπαίος στην Αχαρνών», διότι ήταν πραγματικά μια πολύ συγκινητική προσπάθεια έκθεσης αγαθών προθέσεων με τη μόνη διαφορά ότι το κόμμα στο οποίο ανήκετε κυβερνά επτά στα οχτώ χρόνια τώρα.
Είναι διαπιστώσεις για προβλήματα τα οποία εσάς σας πήραν μόλις έξι μήνες να τα καταλάβετε, αλλά η Κυβέρνηση στην οποία ανήκετε δεν κατάλαβε και δεν έκανε τίποτα για αυτά επτά χρόνια τώρα. Και αυτή είναι η πλήρης έλλειψη ενσυναίσθησης συλλογικής της Κυβέρνησης και συναίσθησης του τι έχει συμβεί σε αυτόν τον κρίσιμο τομέα της αγροτικής παραγωγής για τους αγρότες, τους πραγματικούς παραγωγούς. 
Πόσες εξαγγελίες άκουσαν; Πόσα μεγάλα λόγια άκουσαν; Πόσες προγραμματικές δηλώσεις άκουσαν; Άκουσαν εντυπωσιακά πράγματα, όπως για παράδειγμα, την αναδιάρθρωση του ΕΛΓΑ, την αναδιάρθρωση του ΟΠΕΚΕΠΕ με διαφάνεια και δικαιοσύνη στις κατανομές. Τα έλεγε ο Λευτέρης Αυγενάκης από αυτό εδώ το Βήμα στις 7 Ιουλίου του 2023. Τη συνέχεια την ξέρουμε. 
Επομένως, όχι, μη θυμώνετε με εμάς και κυρίως μην ελέγχετε την Αντιπολίτευση. Το παλαιό καθεστώς είναι το δικό σας καθεστώς, της αδιαφάνειας, της αναποτελεσματικότητας, της κατασπατάλησης των ενωσιακών πόρων, του σκανδάλου του ΟΠΕΚΕΠΕ. Είναι δικό σας. 
Και μη διαφημίζετε την αντίδραση με τη μεταφορά του ΟΠΕΚΕΠΕ στην ΑΑΔΕ τόσο πολύ, διότι εσείς ο ίδιος ομολογήσατε ότι υπάρχουν προβλήματα τα οποία καλείστε να λύστε, γιατί είναι ατελέσφορο και αναποτελεσματικό το μέτρο. Σας το λέγαμε τότε και χθες ο Νίκος Ανδρουλάκης, ο Πρόεδρος του ΠΑΣΟΚ, από το Βήμα αυτό, εξήγησε το δικό μας σχέδιο, πώς έπρεπε να έχει γίνει σε μια ευρωπαϊκή χώρα η αποκατάσταση με την ψηφιακή πύλη μιας στάσης, όπου ΟΣΔΕ, ΑΑΔΕ, ΕΦΚΑ, ΕΛΓΑ, Κτηματολόγιο, όλα σε μια διάδραση με την ευθύνη της πολιτείας θα ρύθμιζαν αυτό το ζήτημα και όχι ένας φοροεισπρακτικός μηχανισμός. Είναι το μοναδικό ευρωπαϊκό κράτος στο οποίο συμβαίνει αυτό και είστε Ευρωπαίος και το γνωρίζετε. 




Είναι αυτό που σας ρωτά ο Μανώλης o Χνάρης εδώ και μέρες, το φιάσκο των δηλώσεων ΟΣΔΕ, σε εξακόσιες χιλιάδες δικαιούχους, μόνο δεκαπέντε χιλιάδες δηλώσεις. Πόσοι από αυτούς και πότε και πώς θα πληρωθούν την προκαταβολή της ενιαίας ενίσχυσης που κανονικά μπαίνει τον Οκτώβρη; Αυτό είναι η ευθύνη της Νέας Δημοκρατίας.
Και έρχομαι στο άρθρο 74 που συνέχεται με αυτήν τη συζήτηση και είναι βαθιά προβληματικό. Γιατί; Γιατί αφήνετε ορθάνοιχτο το περιθώριο η διάταξη να καταλάβει τα βοσκοτόπια χωρίς ζώα, τον πυρήνα του προβλήματος του σκανδάλου του ΟΠΕΚΕΠΕ, να νομιμοποιηθούν εκ των υστέρων εγκύκλιοι του ΟΠΕΚΕΠΕ κατά την κρίσιμη περίοδο για όσους τσέπωναν ενωσιακές ενισχύσεις χωρίς να είναι αγρότες. Εν τέλει πόσοι είναι αυτοί που πρέπει να πληρωθούν για εκείνη την περίοδο; Ελάχιστοι. Σε ποιες περιοχές; Και τόσα χρόνια γιατί δεν έκανε τίποτα το Υπουργείο; Γιατί χτύπησε τώρα το καμπανάκι; Ή μήπως ενδιαφέρει κάποιους στο Υπουργείο να εφοδιάσουν με επιχειρήματα όσους βρίσκονται ήδη ενώπιον της δικαιοσύνης, ακόμη και στο Εφετείο για το σκάνδαλο των παράνομων ενισχύσεων; Αν δεν το θέλετε αυτό, αποκλείστε το ρητά με νέα νομοτεχνική βελτίωση, ότι δεν αφορά σε βοσκοτόπια χωρίς ζώα και ότι δεν επηρεάζει εκκρεμείς ποινικές δίκες, όχι απλώς ελέγχους.
Και να μας συγχωρείτε, δεν μας λέει τίποτα ότι εσείς μιλήσατε πρώτος για την Ευρωπαϊκή Εισαγγελία. Πείτε τα στους Βουλευτές, πείτε τα στους Υπουργούς συναδέλφους, πείτε στον κ. Γεωργιάδη, που επιτίθεται ακόμα και σήμερα στην Ευρωπαϊκή Εισαγγελία, στην Κοινοβουλευτική σας Ομάδα που καταψήφισε κάθε δικογραφία που ήρθε εδώ από την Ευρωπαϊκή Εισαγγελία. Μην θυμώνετε με την Αντιπολίτευση και μην θυμώνετε γενικώς αν γίνεστε σκυταλοδρόμος μιας αδιάρρηκτης σειράς πολιτικών ηγεσιών του Υπουργείου Αγροτικής Ανάπτυξης στη διαχείριση αυτού του σκανδάλου. 
Όχι σε εμάς, λοιπόν, ο δόλος και όχι σε εμάς ο έλεγχος, σε εμάς που αναδείξαμε το σκάνδαλο και ένας προκάτοχός σας, ο κ. Αυγενάκης, μας έλεγε ότι δεν φοράμε τη φανέλα της Εθνικής Ελλάδος. Ποιοι; Αυτοί που ατίμασαν τη φανέλα της Εθνικής Ελλάδος;
Και σας παρακαλούμε μην χρησιμοποιείτε ως δικαιολογία τις ερωτήσεις των Βουλευτών μας, ερωτήσεις που αναφέρονται -και τις διαβάζουμε, ξέρετε, όταν τις καταθέτετε- σε πραγματικές καλλιέργειες αγροτών και παραγωγών, σε πραγματικές καλλιέργειες που βρίσκονται σε αγρανάπαυση, σε λάθος χαρακτηρισμούς στο Κτηματολόγιο που αφορούν και σε αεροδρόμια και σε δρόμους και σε ποδοσφαιρικά γήπεδα. Αυτά σας ζητούσαν οι Βουλευτές του ΠΑΣΟΚ να ρυθμίσετε. Μην μας εξισώνετε, λοιπόν, κύριε Υπουργέ. Η Κυβέρνηση είναι αυτή που θα απολογηθεί και για το σκάνδαλο του ΟΠΕΚΕΠΕ και για τη διαχείρισή του.
Και όχι, κύριε Υπουργέ, δεν πιστεύω -και για εσάς το λέω και κυρίως για τους Βουλευτές- ότι κανείς από εμάς βλέπει και ανέχεται να βλέπει την αγροτική πολιτική ως σκυταλοδρομία διαχείρισης σκανδάλων. Εμείς, όπως εξήγησε ο εισηγητής μας, εδώ και πολλές συνεδριάσεις στην Επιτροπή, βλέπουμε αλλιώς την πολιτική για τον πρωτογενή τομέα. Όπως τον Ιανουάριο του 2025 προτείναμε ότι έπρεπε να ανοίξει ένας διάλογος για την εθνική πολιτική αγροτικής παραγωγής και διατροφικής ανθεκτικότητας και συμμετέχουμε ενεργά στη Διακομματική Επιτροπή και το γνωρίζετε. 
Εμείς έχουμε όραμα για το αύριο και έχουμε και λύσεις για την αντιμετώπιση των προβλημάτων του σήμερα. Αυτές πρέπει να συζητήσουμε, την αντιμετώπιση του κόστους παραγωγής στην ενέργεια με τις έγκαιρες μειώσεις των τιμών των καυσίμων και του ηλεκτρικού ρεύματος, όχι μετά από εξήντα μέρες κινητοποιήσεων των αγροτών, με προνομιακή σύνδεση των ενεργειακών κοινοτήτων των αγροτών στον ενεργειακό χώρο που δεν υπάρχει αυτήν τη στιγμή, γιατί έχει δοθεί σε λίγους και ισχυρούς εδώ και χρόνια, με την ενίσχυση στους νέους αγρότες. Πότε θα μιλήσουμε γι’ αυτό; Κουράστηκα να διαβάζω τις προγραμματικές δηλώσεις. Έχει ερημώσει ο κάμπος της Θεσσαλίας, έχει ερημώσει ο κάμπος των Σερρών. Αφήνουν τη γη οι νέοι μας. 
Με την αναθεώρηση του Κανονισμού του ΕΛΓΑ, πόσες φορές το είπατε από εδώ, οι προκάτοχοί σας, με τους υδατικούς πόρους, όταν έχουν απενταχθεί φράγματα από το Ταμείο Ανάκαμψης και Ανθεκτικότητας. Με τις ζωονόσους -τα είπαμε και χθες- με τον αφανισμό ντόπιων φυλών, με κανένα σχέδιο πρόληψης για το μέλλον, γυμνοί από κτηνιατρικές υπηρεσίες; Παρά τον πακτωλό χρημάτων, κανένα όραμα, κανένα σχέδιο, με αποτέλεσμα να έχουμε αυτό που ο Πρόεδρος Νίκος Ανδρουλάκης από χθες είπε: «Χέρσα χωράφια και έρημα χωριά», μια χαριστική βολή στο δημογραφικό μας πρόβλημα.
Και κλείνω με την αλιεία. Είναι η πρώτη φορά που ασχολείται η Βουλή με το ζήτημα αυτό, αποσπασματικά όμως και χωρίς συνοχή, χωρίς να μιλάμε για μηχανισμό στήριξης στην αύξηση των τιμών των καυσίμων, καμία μέριμνα για την αποκατάσταση του γερασμένου αλιευτικού στόλου. Καθυστέρηση έχει υπάρξει στα βασικά μέτρα για προβλήματα γνωστά από το 2023, τον λαγοκέφαλο και όλα αυτά σε ένα περιβάλλον αθέμητου ανταγωνισμού με έντονο γεωπολιτικό ενδιαφέρον. Διότι οι Τούρκοι αλιείς πλήττουν τον θαλάσσιο πλούτο του Αιγαίου και το γνωρίζουμε. Είναι η καθημερινή τουρκική προκλητικότητα, τα «ήρεμα νερά» που ταράσσονται κάθε μέρα από τις μεγάλες τουρκικές μηχανότρατες που φθάνουν ως τα Κύθηρα. Και αυτό είναι ζήτημα κρίσιμο για την ασφάλεια των Ελλήνων αλιέων, για τον σεβασμό του διεθνούς δικαίου της θάλασσας και για την προστασία των θαλάσσιων πόρων της Ευρωπαϊκής Ένωσης στο πλαίσιο της Κοινής Αγροτικής Πολιτικής, ένα επαναλαμβανόμενο μοτίβο, μια σταθερή συμπεριφορά.
Από πέρυσι με πρωτοβουλία του Σάκη Αρναούτογλου, του Ευρωβουλευτή μας, η Ελλάδα και οι Κύπρος συγκαταλέγονται στις περιοχές υψηλού κινδύνου από παράνομη, αδήλωτη και ανεξέλεγκτη αλιεία. Τι έχει συμβεί από τότε; Πόσες φορές, κύριε Υπουργέ και εσείς και οι προκάτοχοί σας, θέσατε το ζήτημα αυτό στο Συμβούλιο Υπουργών; Έχετε εκθέσει την τουρκική προκλητικότητα στο Αιγαίο; Έχετε ζητήσει τη λήψη μέτρων και την επιβολή κυρώσεων, όπως συμβαίνει στη Δυτική Μεσόγειο; Έτσι βλέπουμε εμείς την αγροτική πολιτική, για τη δημογραφική ανάταξη της χώρας, για μια κοινωνικά δίκαιη και ανθεκτική ανάπτυξη ως ένα πραγματικό συντελεστή ισχύος της χώρας μας, μιας χώρας που θα μας χωρά όλους και ιδίως τους παραγωγούς.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μάντζο.
Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, χθες ο Πρωθυπουργός στη Νέα Υόρκη συνάντησε για μια ακόμη φορά τον Ισραηλινό Πρωθυπουργό Μπέντζαμιν Νετανιάχου, παρά το γεγονός ότι είναι καταζητούμενος από το Διεθνές Ποινικό Δικαστήριο, παρ’ όλο που ο σύμμαχός του με τον οποίο ξεκίνησαν μια σύρραξη στα τέλη του περασμένου Φεβρουαρίου κατά του Ιράν, ο Ντόναλντ Τραμπ αρνήθηκε να τον συναντήσει ενώ βρισκόταν στις Ηνωμένες Πολιτείες και η χώρα μας, μαζί με μια σειρά άλλων μεγάλων δυνάμεων του παγκοσμίου στερεώματος, τη Βολιβία, την Παραγουάη, τον Παναμά, την Αργεντινή, τον Αντιπρόεδρο της Κολομβίας, τη Σλοβενία, ακόμη και τον Πρωθυπουργό της Παπούα Γουινέας, ήταν η μόνη χώρα, ο κ. Μητσοτάκης, η Ελλάδα, που κανόνισε συνάντηση με τον απομονωμένο διεθνώς Ισραηλινό Πρωθυπουργό.
Μαζί με τη Σλοβενία, η Ελλάδα είναι η μόνη άλλη χώρα της Ευρωπαϊκής Ένωσης που προέβη σε τέτοια πρωτοβουλία και την ίδια στιγμή, όταν μίλησε ο Νετανιάχου στη Γενική Συνέλευση του ΟΗΕ, αποχώρησαν μαζικά δεκάδες αντιπροσωπείες κρατών για να υπογραμμίσουν τη διεθνή του απομόνωση. Την ίδια στιγμή ο Γάλλος Πρόεδρος, φίλος κατά τα άλλα του κ. Μητσοτάκη, μίλησε για την απόφαση της Γαλλίας, η οποία μαζί με τη Βρετανία και τον Καναδά τώρα ανακοίνωσαν εμπάργκο, δηλαδή κυρώσεις κατά των Ισραηλινών εποικισμών στα κατεχόμενα παλαιστινιακά εδάφη και ο κ. Μακρόν στη Γενική Συνέλευση του ΟΗΕ είπε ξεκάθαρα ότι το θέαμα στη Γάζα είναι ντροπή για όλους μας.
Και θέλω να σας ρωτήσω, κύριοι εκπρόσωποι της Κυβέρνησης Μητσοτάκη, του Πρωθυπουργού δηλαδή, που συναντήθηκε με τον Νετανιάχου στη Νέα Υόρκη, τη στιγμή που τον έχουν απομονώσει οι πάντες, εσείς αισθάνεστε ντροπή γι’ αυτές τις διεθνείς πρωτοβουλίες της Κυβέρνησης; Δεν βλέπω αντίδραση, ούτε και από τους Βουλευτές της Νέας Δημοκρατίας. Προφανώς δεν αισθάνεστε αυτήν την ντροπή και φοβάμαι πως είναι ειλικρινή τα συναισθήματά σας, διότι η ελληνική Κυβέρνηση υπήρξε συνένοχη με την Κυβέρνηση Νετανιάχου κατά τη γενοκτονία των τελευταίων τριών ετών στη Γάζα.
Αυτή είναι η πολιτική στην οποία μας οδηγείτε. Αυτή είναι η διεθνής απομόνωση και η απομόνωση μέσα στην Ευρωπαϊκή Ένωση, στην οποία η Κυβέρνηση Μητσοτάκη μας οδηγεί, επειδή έχει πλέον αναπτύξει σχέση πλήρους εξάρτησης απέναντι στο Ισραήλ και στην Κυβέρνηση Νετανιάχου. Αυτή είναι η πραγματικότητα.
Και θα πρέπει πραγματικά να αναλογιστούμε πού θα οδηγήσει αυτή η πολιτική, τι κινδύνους ενέχει και πόσο ακόμη πιο βαθιά θα φτάσει η εξάρτηση της χώρας μας πάνω στο Ισραήλ. Αγοράσαμε και τον περιβόητο θόλο, την Ασπίδα του Αχιλλέα, για 3 δισεκατομμύρια, ενώ απ’ ό, τι φαίνεται δεν είναι ξεκάθαρο πώς θα έχουμε αποκλειστικό έλεγχο του πηγαίου κώδικα αυτού του συστήματος πολυεπίπεδης αεράμυνας. 
Σε επίκαιρη ερώτηση που κάναμε, δεν είναι φανερό αν έχουμε της ίδιας ποιότητας πρόγραμμα σύστημα αεράμυνας, όπως αυτό που έχει το Ισραήλ, πόσους πυραύλους και πόσα drones και αεροπλάνα μαχητικά μπορεί να αναχαιτίσει. Όταν ρωτήθηκε ο υπεύθυνος του Ισραηλινού Υπουργείου Άμυνας, είπε «δεν ξέρω». Δεν ξέρει πόσα θα αναχαιτίσει, αλλά εμείς τα πληρώνουμε όλα αυτά αδρά. Έχουμε μια διπλωματία η οποία μας οδηγεί ακόμη περισσότερο στην αγκαλιά ενός πρωθυπουργού, ο οποίος παραβιάζει κατάφορα το διεθνές δίκαιο και μετά θα γυρίσουμε, όταν μας κάνουν κριτική οι σύμμαχοί μας, να πούμε ότι εμείς υποστηρίζουμε το διεθνές δίκαιο. 
Αυτά τα πράγματα δεν έχουν λογική, κύριε Σχοινά. Δεν έχουν λογική, αλλά δυστυχώς όταν δεν υπάρχει ντροπή, όταν δεν υπάρχει ενσυναίσθηση του που μας οδηγούν αυτές οι πολιτικές, είναι επόμενο να βλέπουμε τον κ. Μητσοτάκη να αγκαλιάζεται πάλι στη Νέα Υόρκη με τον Μπενιαμίν Νετανιάχου. Αυτή ήταν η θλιβερή και ντροπιαστική εικόνα που είδαμε.
Στο μεταξύ, στο εσωτερικό έχουμε μια παρωδία Κυβέρνησης, χωρίς συντονισμό, χωρίς συγκροτημένες πολιτικές και χωρίς την παραμικρή ενσυναίσθηση του βάρους που σηκώνουν οι πολίτες. Έχουμε από τη μία τον κ. Πλεύρη, στην υπόθεση Μαζωνάκη, να λέει ότι πήρε τηλέφωνο τον κατηγορούμενο γιατρό της κλινικής στην Καρνεάδου, λέγοντας ότι έπραξε αυτό που θα έκανε ο καθένας. Μα, ο καθένας όμως δεν πήρε τηλέφωνο αυτόν τον γιατρό αμέσως μετά. Μόνο ο κ. Πλεύρης τον πήρε. Μόνο ο κ. Πλεύρης! 
Έχουμε κατόπιν τον κ. Γεωργιάδη, ο οποίος επιτίθεται κάθε μέρα πλέον σε δημοσιογράφους με χυδαίο τρόπο. Τον ξέρουμε επειδή κάνει τα ίδια εδώ στη Βουλή. Και ζήτησε συγγνώμη για κενά στο σύστημα. Συγγνώμη, θα πρέπει να πει για το γεγονός ότι ο Ιατρικός Σύλλογος, ο οποίος στελεχώνεται από μέλη της Νέας Δημοκρατίας, στελέχη της Νέας Δημοκρατίας, πήγαινε εκεί και δεν έκανε ελέγχους. Αλλά γι’ αυτά δεν μιλάει ξεκάθαρα η Κυβέρνηση.
Επίσης, δεν έχει ενσυναίσθηση της κατάστασης όσον αφορά την ακρίβεια. Έχουμε ταυτόχρονα τον Βουλευτή της Νέας Δημοκρατίας, που απέκτησε πρόσφατα δημοσιότητα -έτσι είπαν σε κάποια τηλεοπτικά μέσα- τον κ. Κουλκουδίνα, γιατί είπε «Α, είναι ακριβή η τιμή της βενζίνης; Δεν πειράζει. Όσοι δεν αντέχουν, να πάρουν τα μέσα μαζικής μεταφοράς». Η Συγγρού πάντως, μας είπε, είναι διαρκώς γεμάτη. Αυτό είπε. Και η τιμή της βενζίνης, όπως έχουμε θέσει στην Κυβέρνηση σε αλλεπάλληλες επίκαιρες ερωτήσεις -τη Δευτέρα θα συζητήσουμε άλλη μία- έχει αυξηθεί κατά 25% και το ντίζελ πάνω από 25%, παρά την ισχνή επιδότηση που δίνει η Κυβέρνηση. Και η απάντηση των Υπουργών είναι ότι δεν υπάρχει δημοσιονομικός χώρος ή ότι «ναι, είχαμε υιοθετήσει μια Πράξη Νομοθετικού Περιεχομένου τον περασμένο Μάρτιο, με την οποία ελέγξαμε τις τιμές της βενζίνης για τον Απρίλιο, Μάιο και Ιούνιο». Όμως τώρα έχουμε Σεπτέμβρη, θα έχουμε Οκτώβρη και ο κόσμος δεν αντέχει πια. 
Η κ. Μπακογιάννη μίλησε ξανά για «καβαλημένα καλάμια» Υπουργών. Δεν ξέρω, κύριε Σχοινά, σε ποιους Υπουργούς αναφερόταν. Πάντως εμείς σας λέμε ότι ο λαός θα σας κατεβάσει από τα καλάμια. Η Πλεύση Ελευθερίας θα είναι στην πρώτη γραμμή και αυτό θα γίνει μέρα μεσημέρι. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία. 
Δεν βλέπω άλλους Κοινοβουλευτικούς Εκπροσώπους, οπότε συνεχίζουμε με τις δευτερολογίες των εισηγητών και ειδικών αγορητών, με αντίστροφη κοινοβουλευτική σειρά. 
Τον λόγο έχει η ειδική αγορήτρια από την Πλεύση Ελευθερίας, η κυρία Γεωργία Κεφαλά. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Να πω κι εγώ καλημέρα στον κ. Μάντζο. Μου άρεσε. Πολύ ωραίο το «καλημέρα». Έτσι πρέπει να ξεκινάει ο διάλογος. 
Και να πω επίσης ότι κάνατε εντύπωση, κύριε Σχοινά, χθες. Νομίζω ότι από όλες τις πλευρές της Βουλής εκφράστηκε ο θαυμασμός για το ταλέντο. Ο κ. Μπιμπίλας μου έλεγε «έχει θεατρικότητα αυτός ο άνθρωπος», αλλά δυστυχώς ή ευτυχώς δεν βρισκόμαστε σε κάποια κριτική επιτροπή ταλέντων, αλλά βρισκόμαστε στο Κοινοβούλιο, όπου πρέπει να αποφασίσουμε τι κατευθύνσεις θα πάρουμε και τι ακριβώς είναι αυτό που ακούμε. Γιατί μέσα στην πολύ θεατρική ομιλία που κάνατε χθες, εγώ στάθηκα σε κάποιες λέξεις. 
Παρά τη μικρή μου πείρα -χθες ήταν η δική σας παρθενική, εγώ μετράω γύρω στα τρία, τρεισήμισι χρόνια ομιλιών στο Κοινοβούλιο και είναι σχετικά μικρή η πείρα συγκριτικά με άλλους συναδέλφους-, η λέξη «παιχνίδι» που είπατε, εννοώντας το πολιτικό παιχνίδι, η λέξη «γκρίνια», που είπατε για την Αντιπολίτευση και η λέξη «μαγαζί», που το είπατε για το Υπουργείο, δεν με αφήνουν να χαρώ το ταλέντο. Καταλάβατε τι έχω πάθει; Διότι όταν μιλάμε για παιχνίδι πολιτικό, θα πρέπει τουλάχιστον να υπάρχουν και κάποιοι κανόνες στο παιχνίδι. Τζένγκα να παίξεις, δεν ξέρω, οτιδήποτε και να παίξεις, παίζω μουσική, λέμε. Παίζω σημαίνει πως έχει κανόνες το παιχνίδι, αλλιώς δεν υπάρχει παιχνίδι. Και εσείς δυστυχώς αυτήν τη στιγμή, αυτό έχετε κάνει. Εγώ δεν βλέπω κανένα παιχνίδι, που θα μπορούσαμε να το απολαύσουμε κιόλας, να απολαύσουμε έναν ωραίο διάλογο, να απολαύσουμε τις αποφάσεις που παίρνουμε ή δεν παίρνουμε. Δεν υπάρχει τίποτα ανάλογο. 
Κανένα παιχνίδι δεν παίζεται, λοιπόν, εδώ. Παιχνίδι συμβαίνει όταν εισάγεται ένα άρθρο χωρίς διαβούλευση, κακό παιχνίδι. Εκεί σπάμε τους κανόνες, λοιπόν. Δεν μπορούμε να συζητήσουμε τίποτα άλλο. Εγώ δεν μπορώ να αναλύσω καν το άρθρο 74 που έκατσα και του έκανα μια πολύ καλή ανάλυση χθες. Κανονικά δεν θα έπρεπε να ασχοληθούμε καν με αυτό. Θα έπρεπε να σας πούμε από την αρχή «πάρτε το πίσω και ελάτε να συζητήσουμε όταν το βάλετε σε διαβούλευση». Αυτό θα ήταν ένα παιχνίδι σωστό. 
Δυστυχώς, όμως, έχουμε χάσει και τη δύναμή μας και την αποφασιστικότητά μας οι Βουλευτές, νομίζω, όταν κάνουμε ένσταση αντισυνταγματικότητας και πάλι μετράμε κεφάλια, ενώ θα έπρεπε να έχουμε παρουσία. Εγώ δεν το λέω καθόλου τυπικά αυτό. Καλά πληρωνόμαστε. Γιατί δεν είμαστε εδώ; Γιατί δεν είμαστε στη δουλειά μας; Γιατί όταν είναι πενήντα άνθρωποι από τη Νέα Δημοκρατία, δεν μπουκάρουν εκατό από την Αντιπολίτευση, εφόσον ψηφίζεται διά της εγέρσεως η ένσταση αντισυνταγματικότητας, να την κερδίσουμε; Γιατί όχι; Αυτό θα ήταν ένα παιχνίδι ενδιαφέρον, που έχει κανόνες. Δυστυχώς, όμως, εμείς ούτε αυτό. Όλα τυπικά. Όλα τυπικά, να έρθουμε, να κάνουμε την ομιλία μας και να πάρουμε τη βαλιτσούλα μας και να φύγουμε. 
Τώρα ας περάσουμε στην αντιπολιτευτική γκρίνια. Όταν η Αντιπολίτευση χαρακτηρίζεται ως ένα μάτσο γκρινιάρηδες, καταλαβαίνουμε πού έχει φτάσει, σε τι πάτο έχει πέσει ο δημοκρατικός διάλογος. Τι είναι γκρίνια, κύριε Υπουργέ; Τι μπορούμε να χαρακτηρίσουμε γκρίνια; Δηλαδή, το νερό είναι κάτι για το οποίο γκρινιάζουμε, όταν λέτε για τα αρδευτικά έργα, όταν λέτε ότι είσαστε με μεγάλη όρεξη στο Υπουργείο σας για να καταφέρετε να αλλάξετε τα πράγματα επιτέλους; Λέτε ότι θα βάλετε στήθος μπροστά στα προβλήματα, μπροστά στους άλλους που είναι διεφθαρμένοι. Θα μπείτε εσείς μπροστά και θα τα εξυγιάνετε όλα.
Πώς είναι δυνατόν να στήνετε μια διακομματική επιτροπή και να υποκρινόμαστε ότι δεν ξέραμε τίποτα από όλα αυτά που συζητάμε στη διακομματική επιτροπή; Γιατί φυσικά τα ξέραμε όλα και φυσικά ξέρουμε τους τρόπους που μπορούμε να λύσουμε τα προβλήματα, αλλά μας αρέσει να συζητάμε αιωνίως. Λοιπόν, πολιτική απόφαση χρειάζεται αυτό, τίποτα διαφορετικό. 
Έχουμε αρδευτικά έργα τα οποία έχουν απενταχθεί από το Ταμείο Ανάκαμψης και δεν ξέρουμε τώρα πώς αλλιώς θα τα κινήσουμε ξανά, φυσικά φαντάζομαι από τον δημοσιονομικό χώρο, ο οποίος δεν υπάρχει. Συζητάμε για εκτροπές ποταμών και όλα αυτά βέβαια με fast track διαδικασίες, δηλαδή με την κατεπείγουσα διαδικασία. Χωρίς περιβαλλοντικές μελέτες έχουμε την άδεια να εκτρέψουμε έναν ποταμό, επειδή υπάρχει ανάγκη. Μα, πώς φτάσαμε στο κρίσιμο σημείο να υπάρχει ανάγκη; Επειδή δεν προβλέψαμε ποτέ. Επειδή ξέρουμε ότι, όταν πετάξουμε την επείγουσα διαδικασία, όλα μπορούν να γίνουν χωρίς καμία έγκριση από τη Βουλή. 
Κυνηγάτε τους αγρότες με αγροτοδικεία και αφήνετε τους κτηνοτρόφους όχι απλά απροστάτευτους, γιατί θα έπρεπε να είναι εκεί το κράτος από την αρχή να προστατεύσει, θα έπρεπε επίσης να έχει προνοήσει. Θα γίνουν, δεν θα γίνουν εμβόλια; Τι θα γίνει; Αφήνετε αυτούς τους ανθρώπους να φτάνουν στο έσχατο σημείο πάνω απ’ όλα της ψυχικής αντοχής τους και της οικονομικής καταστροφής, της καταστροφής της ψυχικής και της οικογενειακής τους κατάστασης και λέτε ότι θα πράξετε κάποια πράγματα ακόμα. Είπατε και τη λέξη μάχη. Είπατε: «πρέπει να δώσουμε τη μάχη». Δεν είναι μάχη, είναι πολιτική απόφαση και πράξη. Δεν έχετε καμία μάχη, να πάρετε τα σπαθιά, να σκοτώσετε τον ιό; Δεν γίνεται! Αυτά που λέτε είναι αδιανόητα. 
Μας είπατε ότι η γεωργία έχει δυνατότητες. Ελπίζω να είναι καμία συνονόματη που έχει δυνατότητες.
Γελάτε, κύριε Υπουργέ. Κι εγώ γελάω όταν το ακούω αυτό, γιατί ποια είναι η γεωργία που έχει δυνατότητες; Όχι σίγουρα η ελληνική γεωργία.
ΑΛΕΞΑΝΔΡΟΣ ΚΑΖΑΜΙΑΣ: Εσύ!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, εγώ!
Σίγουρα η ελληνική γεωργία έχει τελειώσει, κύριε Υπουργέ. Σας το λέω εγώ που δεν ξέρω τι δυνατότητες έχω. 
Καλύτερους ελέγχους είπατε, με πλατφόρμες που φέρνετε χωρίς ανθρώπους, χωρίς να διορίζετε κτηνιάτρους, χωρίς ανθρώπους που να κάνουν ελέγχους. Έτσι θα αλλάξουμε τα πράγματα. Κάνοντας την Ελλάδα μεγάλη, λοιπόν, με συμμαχίες με το Ισραήλ, με τριάντα χώρες που έχουν δεχτεί τη γυναικοκτονία, αλλά εμείς δεν θέλουμε να τη δεχτούμε, με μια γυναίκα έγκλειστη τρεις μέρες η οποία φώναζε «βοήθεια» και κανείς δεν μπορούσε να τη βοηθήσει. Σ’ αυτήν τη χώρα ζούμε και με έναν Κηφισό ο οποίος είναι γεμάτος βιομηχανικά λύματα και κανένας έλεγχος δεν γίνεται. Ποιος πετάει τα λύματα μέσα στον Κηφισό; Μέσα στην Αθήνα, όχι στην περιφέρεια. 
Αυτά. Ευχαριστώ πάρα πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Κεφαλά. 
Τον λόγο έχει ο ειδικός αγορητής από τη Νίκη κ. Κομνηνός Δελβερούδης. 
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, είπαμε πολλά εχθές, δεν χρειάζεται να επανέλθουμε μέχρι αργά. Θα αναφερθώ σήμερα μόνο στα θέματα που αφορούν στην τροπολογία και σε αυτά που αναφέρονται σε αυτήν, γιατί εδώ βλέπουμε ότι η Κυβέρνηση έχει μετατρέψει τη Βουλή σε διάδρομο διεκπεραίωσης και όχι σε χώρο ουσιαστικού νομοθετικού ελέγχου κι αυτό έχει γίνει συστηματικά πλέον και το κάνει συνειδητά. Το πόσο αυτό είναι σύμφωνο με τις κοινοβουλευτικές αρχές και με τη διάκριση των εξουσιών, νομίζω ότι συμπεραίνεται εύκολα από όλους. 
Στην ουσία, πίσω από τεχνικούς όρους και ειδικά καθεστώτα είναι η ίδια η πολιτική που εφαρμόζεται εδώ και χρόνια, δηλαδή η επιδοματική διαχείριση της φτώχειας και αποσπασματικά μπαλώματα στην παραγωγή. Αντιμετωπίζονται, δηλαδή, οι παραγωγοί ως ζητιάνοι και όχι ως βασικότατος παράγοντας επιβίωσης της ελληνικής οικονομίας, αλλά και της διατροφικής αυτάρκειας των Ελλήνων πολιτών.
Στο άρθρο 1 της τροπολογίας για τους αλιείς και για τις υδατοκαλλιέργειες προβλέπεται ότι η ενίσχυση ήσσονος σημασίας θα είναι αφορολόγητη, ακατάσχετη, ανεκχώρητη και δεν θα συμψηφίζεται, δεν θα υπολογίζεται στα εισοδηματικά όρια και ότι απαλλάσσονται οι δικαιούχοι από την υποχρέωση για φορολογική και ασφαλιστική ενημερότητα. Αυτό φυσικά και είναι σωστό. 
Το βασικό ερώτημα είναι όμως: Πώς φτάσαμε εδώ, το να υπάρχει δηλαδή ανάγκη αφορολόγητου και ακατάσχετου επιδόματος; Γιατί οι αλιείς χρειάζονται έκτακτες ενισχύσεις για να αντέξουν; Μήπως πρέπει να δούμε το δάσος και όχι το δέντρο τελικά; Το κόστος καυσίμων, λειτουργίας και συντήρησης έχει γίνει δυσβάσταχτο, οι μικροί επαγγελματίες της παράκτιας αλιείας πιέζονται μέχρι εξαφανίσεως. Κανένας στρατηγικός σχεδιασμός για την πραγματική ενίσχυση της αλιείας, αλλά μόνο επιδόματα που λειτουργούν ως παυσίπονα, αλλά δεν λύνουν το πρόβλημα. Αντί να δώσετε μια σταθερή προοπτική στον κλάδο της αλιείας, δίνετε ένα ποσό για να περάσει ο μήνας κι αυτό φυσικά δεν αποτελεί πολιτική στήριξης, αλλά πολιτική αναβολής, όπως κάνετε και για τα θύματα των φυσικών καταστροφών.
Εν τω μεταξύ, το παραγωγικό μοντέλο με αυτόν τον τρόπο συρρικνώνεται. Οι νέοι εγκαταλείπουν τον πρωτογενή τομέα και η χώρα, φυσικά, εξαρτάται όλο και περισσότερο από εισαγωγές. Για άλλη μια φορά αντιμετωπίζετε την πρωτογενή παραγωγή με όρους επικοινωνίας περισσότερο και όχι με σοβαρή και σταθερή εθνική στρατηγική.
Σχετικά με τη διάταξη της τροπολογίας για τον ΕΛΕΓΕΠ, με την οποία παρατείνεται η σύμβαση ταμειακής διαχείρισης έως 30 Απριλίου 2027 ή μέχρι να ολοκληρωθεί, λέει, η μεταφορά από την Τράπεζα Πειραιώς στην Τράπεζα της Ελλάδος, θέλω να πω πως υπάρχει πλήρης ασάφεια. Δηλαδή παρατείνουμε μέχρι να δούμε και μάλιστα με κόστος που, όπως αναγνωρίζεται στην τροπολογία αυτή, εξαρτάται από τον όγκο των εντολών πληρωμής. Μιλάμε ότι θα διαχειρίζεται δισεκατομμύρια από εδώ και πέρα η ΑΑΔΕ. Και νομίζω ότι η προμήθεια για τη σύμβαση είναι 0,50. Δηλαδή μιλάμε για εκατομμύρια που έχουν δοθεί ήδη στην Τράπεζα Πειραιώς, τα οποία εκατομμύρια λείπουν από τους αγρότες και φυσικά κάποια στιγμή περιμένουμε να απαλλαγούν οι αγρότες από αυτήν την επαχθή υποχρέωση, να διαχειρίζεται δηλαδή η Τράπεζα Πειραιώς τα κονδύλια των αγροτών.
Άρα, η Βουλή καλείται να νομοθετήσει χωρίς να γνωρίζει συγκεκριμένα μεγέθη, χωρίς να έχει πλήρη εικόνα για το οικονομικό αποτύπωμα, χωρίς να έχει επαρκή ενημέρωση για το χρονοδιάγραμμα. Έτσι, δημιουργείται εύκολα το ερώτημα γιατί δεν ολοκληρώθηκε εγκαίρως αυτή η μετάβαση; Δηλαδή ποιο είναι το ακριβές σχέδιο; Ποιοι έλεγξαν; Ποιοι το αξιολόγησαν; Ποιοι θα λογοδοτήσουν, αγαπητοί μου, όταν κάθε μεταβατικό καθεστώς γίνεται πλέον μόνιμο; Το μοτίβο αυτό της προσωρινότητας, χωρίς δεσμεύσεις, χωρίς διαφάνεια, χωρίς σοβαρό προγραμματισμό, δεν μπορεί σε καμία περίπτωση να μας βρίσκει σύμφωνους.
Αναφορικά με το άρθρο 3 για τους επαγγελματίες οπλίτες και την αύξηση του ηλικιακού ορίου για τις γυναίκες που υπηρετούν ως εθελόντριες ή έχουν εγγραφή στην εφεδρεία, ώστε να μπορούν να συμμετέχουν, λέει, μέχρι το 27ο έτος έχω να πω τα εξής. Δεν θα διαφωνήσουμε ότι διορθώνεται ένα πρακτικό πρόβλημα, βεβαίως, αλλά αυτό δεν είναι μεταρρύθμιση, είναι διόρθωση πρόχειρης νομοθέτησης. Δηλαδή, παραδέχεστε εμμέσως ότι φέρατε έναν καινούργιο θεσμό, να έχουμε εθελόντριες γυναίκες στον στρατό, χωρίς ουσιαστική μελέτη και τρέχετε τώρα με τροπολογίες να προλάβετε διάφορες αδικίες.
Όμως, όταν μιλάμε για τις Ένοπλες Δυνάμεις, για ανθρώπους που οργανώνουν τη ζωή τους γύρω από προκηρύξεις, κριτήρια και όρια, το «τρέχουμε τελευταία στιγμή» δεν δείχνει σοβαρό κράτος -είναι πολύ απλό-, ούτε σεβασμό φυσικά στους ανθρώπους, στις γυναίκες συγκεκριμένα, οι οποίες θα θέλουν να στελεχώσουν τις Ένοπλες Δυνάμεις.
Αναφορικά με το άρθρο 4 -για να ολοκληρώνω- για την επισιτιστική βοήθεια, όπου ρυθμίζονται τα vouchers για τους ωφελούμενους, ακατάσχετα, ανεκχώρητα, εκτός εισοδήματος, χωρίς συμψηφισμούς, χωρίς φορολόγηση, χωρίς ενημερότητες. Φυσικά, ισχύουν στο έπακρο όσα είπαμε και για το έκτακτο επίδομα στους αλιείς, ότι είναι σωστά. 
Η Κυβέρνηση παρουσιάζει την επιδοματική πολιτική, ως κοινωνική πολιτική πλέον. Και αυτό είναι βαθιά προβληματικό. Ο κύριος Πρωθυπουργός όταν βρισκόταν στην Αντιπολίτευση, στηλίτευε -και ορθώς έκανε- αυτήν την πρακτική της επιδοματικής πολιτικής, η οποία φέρνει πολλά δεινά στην κοινωνία μας. Όμως ακολουθεί, βλέπουμε, και αυτός με αφοσίωση την ίδια συνταγή, τώρα με τα κουπόνια που θυμίζουν περισσότερο καθεστώς της Βόρειας Κορέας. 
Με άλλα λόγια, επειδή η Κυβέρνηση δεν έχει σχέδιο για την καταπολέμηση της φτώχειας και της ακρίβειας, κανονικοποιεί τη φτώχεια και την ακρίβεια, κρυμμένη πίσω από το επίδομα, το οποίο φυσικά, δεν το δίνει και από την τσέπη της, αλλά από τον ιδρώτα του φορολογούμενου πολίτη. 
Όταν η πολιτεία οργανώνει ως κεντρικό εργαλείο την επιβίωση με κουπόνια -και μάλιστα το κάνει με τρόπο που απαιτεί ειδικά προστατευτικά καθεστώτα για να μην χαθεί η βοήθεια από χρέη, κατασχέσεις και συμψηφισμούς- αυτό λέει κάτι πολύ συγκεκριμένο. Λέει ότι αποδέχεστε πως μεγάλα στρώματα του πληθυσμού μας θα ζουν μόνιμα στην κόψη του ξυραφιού, στην κόψη της φτώχειας. Λέει ότι θα χρωστούν, θα κυνηγιούνται, θα έχουν κατασχέσεις και η λύση σας δεν είναι να αλλάξει η πραγματικότητά τους, αλλά τι; Να προστατεύσουμε το κουπόνι ή το επίδομα για να μην το πάρει η τράπεζα ή το δημόσιο. 
Παρά ταύτα, καμία μέριμνα δεν υπάρχει για να χτυπηθεί η ρίζα του προβλήματος, που μια από τις βασικές είναι η τοκογλυφική δράση των τραπεζών και των funds με τις ανύπαρκτες έδρες που έχουν και ξεσπιτώνουν τους Έλληνες με την νόμιμη τοκογλυφία τους. Αν θέλετε να χτυπήσετε τη φτώχεια στη συγκεκριμένη περίπτωση, θα πρέπει να προστατεύσετε ουσιαστικά τους πολίτες, ελέγχοντας τη δράση των funds και νομοθετώντας για την αγορά των δανείων από τους δανειολήπτες με τους ίδιους όρους που αγοράζουν τα funds, όπως φυσικά το έχουμε προτείνει εμείς ως ΝΙΚΗ επανειλημμένα και με πρόταση νόμου.
Σας ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δελβερούδη. 
Τον λόγο έχει ο κ. Κωνσταντίνος Μπούμπας, ειδικός αγορητής από την Ελληνική Λύση. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε.
Κύριε Υφυπουργέ, μιας και είστε εδώ να το ακούσετε εσείς τώρα αυτό, γιατί πρέπει να κάνουμε μια ανάλυση για αυτόν τον Ειδικό Λογαριασμό Εγγυήσεων Γεωργικών Προϊόντων. Νομίζω ήρθε η ώρα. 
Σε ό,τι αφορά, κυρίες και κύριοι συνάδελφοι, αυτό το περιβόητο νομοσχέδιο για την αλιεία, το πρώτο το οποίο πρέπει να γίνει είναι να δοθούν χρήματα, να δοθούν κονδύλια στους αλιείς για να πάρουν σύγχρονα εργαλεία, να μπορούν να είναι ανταγωνιστικοί σε ένα σκληρό περιβάλλον, το οποίο όμως ψηφιοποιείται και εκσυγχρονίζεται. Και τα καΐκια είναι παλιά, αλλά και τα μηχανήματα δεν είναι τα ενδεδειγμένα για να μπορέσουν να ανταγωνιστούν και να μπορέσουν να κάνουν μία σωστή ψαριά, που λέμε. 
Από εκεί και πέρα, αυτός ο νόμος, ο οποίος ξεκίνησε επί Τσίπρα και συνεχίζεται μέχρι σήμερα, δίδει τη δυνατότητα στα τουρκικά αλιευτικά -και όχι μόνο- να είναι στα εθνικά μας χωρικά ύδατα, έκνομα βεβαίως. Όμως δεν υπάρχει ένας αυστηρός νόμος, ένα πλαίσιο. Στην ουσία, τι κάνουμε; Τους παρακαλάμε ευγενικά να βγουν από τα δικά μας χωρικά ύδατα και για να συλληφθούν πρέπει να ελλιμενιστούν σε ελληνικό λιμάνι.
Από εκεί και πέρα κατ’ άρθρο αναφερθήκαμε και στην πρωτολογία μου, αλλά και μέσα στις Επιτροπές για τις αμφισβητήσεις πάνω σε ζητήματα που αφορούν την αλιεία. Τα υψηλά πρόστιμα δεν είναι η πανάκεια για να επιλύσουν αυτό το ζήτημα, διότι θα πρέπει να γίνει ένας διαχωρισμός τι είναι το διοικητικό λάθος και τι είναι η παράνομη ουσιαστική αλιεία. 
Εν πάση περιπτώσει, ήταν πολλά τα άρθρα, αλλά εκείνο το οποίο δεν κάνατε ήταν να δώσετε μεγαλύτερη βαρύτητα και έναν πιο ουσιαστικό ρόλο στις περιφέρειες να εκπονούν αλιευτικά σχέδια, αλλά να υπάρχει και η δυνατότητα της αλιευτικής ανάπαυσης. 
Και για να κλείσουμε με την αλιεία, το σημαντικό βεβαίως είναι και η ιχθυοκαλλιέργεια, που δεν δώσατε βαρύτητα στην επιστολή που σας έστειλαν τριάντα έξι δήμαρχοι. Και εδώ ελλοχεύει ο κίνδυνος, λόγω του ότι αγοράστηκε από μία Καναδική εταιρεία το 80% της ιχθυοκαλλιέργειας, να δημιουργηθεί καρτέλ σε ό,τι αφορά την ιχθυοκαλλιέργεια. Αλλά και επιτέλους αυτό το χωροταξικό στην ιχθυοκαλλιέργεια, που το έχετε στα συρτάρια, κύριε Ανδριανέ, πολλά χρόνια πρέπει να το δώσετε για να ξέρουν και πώς να σχεδιάσουν στην ιχθυοκαλλιέργεια για να έχουμε μία υψηλότερη παραγωγή που μπορεί να αγγίξει και τους 200.000 τόνους τα επόμενα χρόνια.
Θέλω να αναφερθούμε, όμως, στο άρθρο 32, που αφορά τις βιντζότρατες. Και εγώ ερωτώ: Οι άνθρωποι που έχουν αυτό το μοναδικό εργαλείο, δεν έχουν δηλαδή και άλλα εργαλεία, τράτες ή γρι - γρι, αυτοί οι άνθρωποι που ζούνε τέσσερις, πέντε και έξι οικογένειες από ένα καΐκι, από μία βιντζότρατα, όταν θα θέλουν αύριο να πάνε τα παιδιά τους στο σχολείο, να πάνε φροντιστήριο, να βάλουν πετρέλαιο, πείτε μου αυτοί οι άνθρωποι που τους αφαιρείται η επαγγελματική άδεια, που τους έχετε ομήρους εδώ και πολλά χρόνια και νομικά λένε ότι καταστρατηγείτε τα εργασιακά τους δικαιώματα, πώς θα επιβιώσουν; Είναι ένα ζητούμενο κοινωνικό. Από κάθε οικογένεια είναι έξι, πέντε, τέσσερις οικογένειες σε κάθε καΐκι, που είναι και το μοναδικό εργαλείο. Όπως λέμε μονοκαλλιέργεια στο χωράφι, υπάρχει και η μόνη ενασχόληση με τη βιντζότρατα που είναι μόνο αυτή. Δεν έχουν, δηλαδή, εναλλακτική λύση οι άνθρωποι και είναι καταδικασμένοι.
Ήρθε και ο κ. Καββαδάς -επειδή είναι από την περιοχή και εγώ σας το αναγνωρίζω- σε επαφή με τους ανθρώπους, έκανε μία προσπάθεια. Δεν μπορώ να μην το αναγνωρίσω, γιατί με τη βιντζότρατα ασχολούμαστε ως Ελληνική Λύση πάνω από δύο χρόνια με επίκαιρες ερωτήσεις, αφουγκραζόμενοι πραγματικά την αγωνία αυτών των ανθρώπων, αλλά και τα νομικά επιχειρήματα που προβάλλουν. Οι 25.000 δεν είναι τίποτα όταν μόνο τα κατάρτια που παρουσίασαν οι φορείς έχουν πάνω από 30.000. Άρα, δεν είναι η πανάκεια, δεν είναι η λύση. Το ζητούμενο είναι, όπως είναι η μονοκαλλιέργεια σε κάποιες περιοχές. Εδώ είναι το μόνο εργαλείο που έχουν. 
Τι γίνονται αυτοί οι άνθρωποι; Ο κάματός τους πού πάει; Ποιο είναι το μέλλον τους; Και υπάρχουν και νέα παιδιά που κάνανε οικογένειες πάνω σε αυτά τα καΐκια. Οι εναπομείναντες βιντζότρατες είναι, περίπου, στις εβδομήντα επτά από τις πεντακόσιες, που είχαμε πριν από λίγο. Δηλαδή, φθίνει το εργαλείο, αλλά πέστε με μία κοινωνική ευαισθησία σ’ αυτούς τους ανθρώπους, δείτε τους, όχι με 25.000 και πότε θα τα πάρουν. Οι 25.000, όμως, δεν φτάνουν. Ξαναδείτε το αυτό. Πιέστε, κύριε Καββαδά, όσο μπορείτε σ’ αυτό. Πιέστε.
Πάμε λίγο στο άλλο μεγάλο ζήτημα, που εμείς ως Ελληνική Λύση το φωνάζουμε εδώ και πάρα πολλούς μήνες, το να μην γίνονται οι δηλώσεις ΟΣΔΕ στην ώρα τους, στις 30/6 εκάστου έτους. Υπάρχουν από τον Κανονισμό 5 της Ευρωπαϊκής Ένωσης περικοπές στα κονδύλια και πάνε δυσανάλογα. Ενώ πρέπει να εκπονούνται στις 30/6 εκάστου έτους, τον Ιούλιο έχουμε περικοπές 10%, τον Αύγουστο 25%, τον Σεπτέμβριο 40%. 
Τι κάνουμε, λοιπόν; Δανειζόμαστε μετά χρήματα, διότι υπάρχουν περικοπές και πληρώνει ο αντικαταστάτης της Αγροτικής Τράπεζας, η πάλαι ποτέ Αγροτική, που πήρε ο τότε Σάλλας το «καλό» κομμάτι και πάτε και δανείζεστε χρήματα από την Τράπεζα Πειραιώς και πληρώνετε τους αγρότες μέσω του ΕΛΕΓΕΠ, κύριε Ανδριανέ και κύριε Καββαδά. Και πληρώνουμε μέχρι 180 εκατομμύρια τόκους ετησίως, που θα μπορούσαμε να τα αποφύγουμε κάλλιστα αυτά.
Και θα εξηγήσω στον λίγο χρόνο που έχουμε, διότι στην Ελληνική Λύση αυτό το ψάχνουμε, κύριοι, και θέλουμε τώρα να μας πείτε: Πρώτον, ποιον ευνοεί, ποιος ωφελείται από την καθυστέρηση μη μεταφοράς του ΕΛΕΓΕΠ από την Τράπεζα Πειραιώς στην Τράπεζα της Ελλάδος; Ποιος το λέει αυτό; Ποιος ωφελείται;
Επικαλείστε ότι θα δημιουργηθεί τεχνικό πρόβλημα. Μα, μέχρι τον Απρίλιο του ’27, αν θα έμπαινε σήμερα η Τράπεζα της Ελλάδος να ελέγξει, αν μπει μετά το Ταμείο μείον, τα λεφτά θα έχουνε κάνει φτερά, θα έχουν δοθεί. Άρα, τι έλεγχο να κάνει σε ένα μηδενικό Ταμείο; 
Εδώ, κύριοι, είναι σοβαρό το ζήτημα. Διότι έχει εγκριθεί, για να ξέρετε και οι αγρότες και οι κτηνοτρόφοι και οι αλιείς και όλοι οι συνάδελφοι, ένα κονδύλιο-μαξιλάρι 500 εκατομμυρίων ευρώ για την Τράπεζα της Ελλάδος. Δεν είναι ο κ. Σχοινάς εδώ να μας το πει. Μαξιλάρι υπάρχει. Η Τράπεζα της Ελλάδος θα έχει ρευστότητα στα κεφάλαιά της, θα δίνει πιο γρήγορα επιδοτήσεις και θα γλιτώνουμε τους τόκους. Η δε Πειραιώς έχει γίνει μονοπώλιο, διότι το επιτόκιο κυμαίνεται στην κάρτα του αγρότη από 4,5% μέχρι 5,60%, το κράτος παίρνει μια ειδική εισφορά 0,12%, αλλά εάν έχουμε τους τόκους υπερημερίας, λόγω του ότι καθυστερεί ο ΕΛΕΓΕΠ να δώσει τα χρήματα, μπαίνει τόκος υπερημερίας που φτάνει το 7,20%.
Οι άλλες συστημικές τράπεζες κατηγορούν ότι υπάρχει μονοπώλιο, δεν υπάρχει συναγωνισμός, αλλά ένας αθέμιτος σκληρός ανταγωνισμός. Αν, όμως, πάνε στην Τράπεζα της Ελλάδος, η Τράπεζα της Ελλάδος μπορεί να αποδώσει λογαριασμούς σε όλες τις συστημικές τράπεζες, γιατί η ίδια δεν μπορεί να δώσει δάνεια, το ξέρετε. Όμως ο αγρότης, ο κτηνοτρόφος, ο αλιέας θα έχει επιλογή. Τώρα δεν έχει. 
Και ρωτάμε, λοιπόν: Ποιον εξυπηρετεί αυτό που σας καταγγέλλει και η Πανελλήνια Ομοσπονδία Γεωτεχνικών του Δημοσίου; Ποιον εξυπηρετεί αυτή η καθυστέρηση; Διότι έχετε υπογράψει σύμβαση με την Πειραιώς εδώ και χρόνια. Να πούμε, βέβαια, ότι ο ΕΛΕΓΕΠ, αυτός ο Ειδικός Λογαριασμός Εγγυήσεων Γεωργικών Προϊόντων, έχει θεσπιστεί από το 2001. Δεν είναι τωρινή η κατάσταση. Είναι ένας Ειδικός Λογαριασμός που δίνει χρήματα από τις κοινοτικές επιδοτήσεις. Μέσω του Ειδικού Λογαριασμού πληρώνεται η κάρτα του αγρότη, που είναι βασικό εργαλείο για να αγοράσεις ζωοτροφές χαμηλότοκα, ως και άτοκα πολλές φορές, αλλά να μπουν και οι τόκοι υπερημερίας που θα κερδίσει η Τράπεζα. Είναι πονηρό. 
Εδώ, λοιπόν, είναι ξεκάθαρο. Κύριοι του Υπουργείου, να μας πείτε ποιον εξυπηρετεί αυτή η καθυστέρηση όπου ο Ειδικός Λογαριασμός, ο ΕΛΕΓΕΠ, χωρίς διαγωνισμό, έπρεπε να είναι ήδη, αλλά αυτή τη στιγμή παραμένει σε μία συγκεκριμένη τράπεζα, στην Τράπεζα Πειραιώς, ενώ οι άλλες συστημικές τράπεζες διαμαρτύρονται για έναν αθέμιτο ανταγωνισμό και μονοπώλιο εδώ και χρόνια. Και γιατί δεν πάει στην Τράπεζα της Ελλάδος, όπου ήδη έχετε εξασφαλίσει ένα «μαξιλάρι» 500 εκατομμυρίων ευρώ. Για να μην γίνουν λάθη; Επειδή ξεκινάει ο νέος ψηφιακός τρόπος από τις 16 Οκτωβρίου σε ό,τι αφορά την καταβολή των επιδοτήσεων; Αυτό είναι άλλοθι! Κάποιον εξυπηρετεί ή μας βάζει σε υποψίες! Γι’ αυτό σας λέμε και όλα αυτά, πάντα προς όφελος των αγροτών. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς τον κ. Μπούμπα. 
Τον λόγο έχει ο ειδικός αγορητής από το Κομμουνιστικό Κόμμα Ελλάδος, ο κ. Βασίλειος Μεταξάς. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Τα όσα είπε χθες ο Υπουργός, ο κ. Σχοινάς, δεν ήταν προσωπικές απόψεις. Νομίζω αυτό πρέπει να ειπωθεί. Η νέα σελίδα στην οποία αναφέρθηκε, δηλαδή, ή το σύστημα το οποίο πρέπει να δημιουργηθεί στο Υπουργείο, είναι ουσιαστικά η εφαρμογή της νέας Κοινής Αγροτικής Πολιτικής, ο νέος πολυετής δημοσιονομικός προγραμματισμός της Ευρωπαϊκής Ένωσης, δηλαδή τα νέα εργαλεία που θα έχετε και εσείς και η οποιαδήποτε επόμενη κυβέρνηση, για να συνεχίσετε το ξεκλήρισμα των βιοπαλαιστών αγροτών, κτηνοτρόφων, αλιέων και τη συγκέντρωση της αγροτικής παραγωγής, κτηνοτροφίας και αλιείας αντίστοιχα, σε μεγάλες επιχειρήσεις.
Άρα, λοιπόν, γι’ αυτή τη νέα σελίδα δεν πρέπει να υπάρχουν αυταπάτες ότι θα φέρει κάτι θετικό για τους βιοπαλαιστές αγρότες, για τις λαϊκές οικογένειες. Και τέλος πάντων, το πόσο νέα είναι αυτή η σελίδα, νομίζω, φάνηκε στο άρθρο 74 που φέρνετε, για το οποίο ζητήσαμε εξαρχής την απόσυρσή του. Και πραγματικά τα όσα είπε ο Υπουργός σε καμία περίπτωση δεν άλλαξαν τη γνώμη κανενός. 
Αντιθέτως, πρόκειται για ένα εργαλείο -ένα επιπλέον εργαλείο- στη φαρέτρα της Κυβέρνησης, για να μπορεί να αξιοποιηθεί σε έναν σχεδιασμό, ο οποίος έχει ξεκινήσει εδώ και καιρό, σχεδιασμό συγκάλυψης του σκανδάλου του ΟΠΕΚΕΠΕ, ξεκινώντας με τους γαλάζιους Υπουργούς και τα διάφορα γαλάζια στελέχη -τα γαλάζια λαμόγια-, τα οποία τα αμνηστεύετε, τα οποία μια χαρά κυκλοφορούν έξω, που έφαγαν εκατομμύρια και την ίδια στιγμή διώκετε τους αγρότες για τις κινητοποιήσεις. Ακόμα και για ανάρτηση σε Facebook διώκετε αγρότες.
Και αρνείστε πάλι να φέρετε για ψήφιση την τροπολογία που κατέθεσε το ΚΚΕ για παύση των αγροτοδικείων. Και τα όσα είπε εχθές ο Υπουργός είναι τουλάχιστον αστεία σαν αντεπιχείρημα στη θέση και στην τροπολογία του ΚΚΕ. Λέει δηλαδή ότι «Εμείς δεν παρεμβαίνουμε στη δικαιοσύνη». Μα, δεν σας ζήτησε κανένας αυτό. Σας λέμε να φέρετε τροπολογία, να φέρετε νόμο που να απαγορεύει τα αγροτοδικεία. Είναι πάρα πολύ απλά τα πράγματα. Τώρα, αυτό το «δεν παρεμβαίνουμε στη δικαιοσύνη» από τη Νέα Δημοκρατία έχει, φαντάζομαι, και μια χιουμοριστική διάσταση. Το ένα είναι αυτό. 
Σε σχέση με το δεύτερο, για το άρθρο 74, θέλω να πω το εξής: Αν θέλατε πραγματικά να δώσετε λύση, επίσης, θα υλοποιούσατε αυτό το οποίο έχουν ζητήσει και οι ίδιοι οι αγροτικοί σύλλογοι, το αγροτικό κίνημα, να επιδοτείται με βάση την παραγωγή και όχι με βάση έναν αέρα κοπανιστό, να το πω έτσι. Θα επιστρέφατε τα πάνω από 1 δισεκατομμύριο ευρώ, τα οποία με τα δικά σας στοιχεία είναι αυτά τα οποία τα κλέψατε από τους πραγματικούς παραγωγούς και τα δώσατε στα δικά σας παιδιά και στα υπόλοιπα λαμόγια, τους γνωστούς ΟΠΕΚΕΠΕδες. 
Σε σχέση με την τροπολογία που καταθέσατε, πάλι για άλλη μια φορά φέρνετε διάφορα σκόρπια άρθρα σε ένα ενιαίο κείμενο, το οποίο μάλιστα πρέπει να το ψηφίσουμε όλο μαζί. Θα το καταψηφίσουμε και θα εξηγήσω γιατί. 
Το άρθρο 1, που είναι κάτι αυτονόητο για τις de minimis ενισχύσεις -οι οποίες βέβαια είναι σταγόνα στο ωκεανό, πολύ πίσω από τις πραγματικές ανάγκες των αλιέων- δεν καλύπτουν, δηλαδή, την εκτίναξη του κόστους παραγωγής και των τιμών στα καύσιμα, θα το υπερψηφίζαμε. 
Το άρθρο 2, την παράταση της σύμβασης με την Τράπεζα Πειραιώς, προφανώς θα το καταψηφίζαμε. 
Στο άρθρο 4, θα ψηφίζαμε «παρών». 
Ωστόσο, βαραίνει στην ψήφο μας η απαράδεκτη διάταξη στο άρθρο 3, που έρχεται ως το επόμενο βήμα της διάταξης για τη λεγόμενη εθελοντική στράτευση των γυναικών και δεν άκουσα -μπορεί να μην άκουσα εγώ- από κάποιον άλλον να τίθεται κάποιο ζήτημα γι’ αυτό το άρθρο. Θυμίζω ότι η ρύθμιση αυτή ήταν ενταγμένη στο νομοσχέδιο «Χάρτης Μετάβασης των Ενόπλων Δυνάμεων στη Νέα Εποχή», ουσιαστικά για τη μετατροπή των Ενόπλων Δυνάμεων σε πολεμική μηχανή, για τη μεγαλύτερη, δηλαδή, εμπλοκή της χώρας στους επικίνδυνους ιμπεριαλιστικούς ανταγωνισμούς, που φυσικά καμία σχέση αυτή δεν έχει με την αποστολή τους, δηλαδή την υπεράσπιση των συνόρων και των κυριαρχικών δικαιωμάτων. 
Οι απαράδεκτες, μάλιστα, ποινές σε στρατευμένους οι οποίοι έχουν το θάρρος να υψώσουν το ανάστημά τους και να μιλήσουν ενάντια σ’ αυτούς τους σχεδιασμούς, έχουν ξεμπροστιάσει τελείως τις πραγματικές επιδιώξεις αυτών των αλλαγών και του χάρτη που παρουσίασε ο κ. Δένδιας και η Κυβέρνηση.
Η κουλτούρα των φέρετρων για τα συμφέροντα των μονοπωλίων της χώρας, στο πλαίσιο της πολεμικής οικονομίας και της πολεμικής προπαρασκευής, προφανώς απαιτεί και την οργανική ενσωμάτωση των γυναικών στη στρατιωτική προώθηση των συμφερόντων της αστικής τάξης, δηλαδή την επιδίωξη της γεωστρατηγικής αναβάθμισής της, της μοιρασιάς στη λεία των πολέμων. Αυτή η οργανική ενσωμάτωση καλύπτεται πίσω από το μανδύα της συμπερίληψης ή της ισότητας, όπως είπε χθες ο Υφυπουργός Άμυνας, κατά την ομιλία του για τη στήριξη της τροπολογίας. Φυσικά, το αποτέλεσμα ήταν και θα είναι πάντα το εξής: Φέρετρα για τον λαό και αιματοβαμμένα κέρδη για τους ομίλους. 
Τι γράφει στο κείμενο της τροπολογίας που μοιράσατε; Μακροπρόθεσμος στόχος της αξιολογούμενης ρύθμισης είναι η μέσω της παροχής κατάλληλων κινήτρων αύξηση της συμμετοχής των γυναικών σε Ένοπλες Δυνάμεις, κάτι το οποίο επιβεβαιώνει τις προειδοποιήσεις του ΚΚΕ τότε στην αντίστοιχη συζήτηση,  ότι η Κυβέρνηση ανοίγει τον δρόμο ακόμη και για την υποχρεωτική στράτευση των γυναικών.
Το ΚΚΕ έχει τονίσει επανειλημμένα το εξής: Αυτό που απαιτείται σήμερα δεν είναι η στράτευση των γυναικών στα διάφορα αιματοβαμμένα σχέδια των ιμπεριαλιστών. Αυτό που απαιτείται σήμερα είναι το εξής: Να ξεκουμπιστούν οι Αμερικανοί και οι Νατοϊκοί από την Ελλάδα. Να φύγουν οι βάσεις. Να γυρίσουν οι Αξιωματικοί και οι Ένοπλες Δυνάμεις από τις αποστολές και τις επιχειρήσεις εκτός συνόρων. Να απεμπλακεί η χώρα από τον ιμπεριαλιστικό πόλεμο που διεξάγεται αυτή τη στιγμή. 
Δεν γίνεται να πανηγυρίζετε, κύριοι της Κυβέρνησης, που ξανά χθες η συστοιχία Patriot στην Σαουδική Αραβία προστάτευσε για άλλη μια φορά τους «πετρελαιάδες της Aramco» και τους «Μουλάδες της Σαουδικής Αραβίας». 
Σε αυτόν τον αγώνα πραγματικά μπορούν να συναντηθούν γυναίκες, άντρες, εργαζόμενοι, νέοι, μαζί και οι αξιωματικοί και τα στελέχη των Ενόπλων Δυνάμεων μαζί με τους φαντάρους και τις οικογένειές τους. 
Μία κουβέντα μόνο με αφορμή την τροπολογία που κατέθεσε ο ΣΥΡΙΖΑ. Οι ανάγκες του λαού, ακόμα και οι πιο στοιχειώδεις, όπως δείχνει η κάθε μέρα που περνά, δεν χωράνε πραγματικά στο σημερινό σύστημα της εκμετάλλευσης των πολέμων της αδικίας. Το να προσπαθεί κάποιος να στριμώξει τη ζωή των λαϊκών οικογενειών στο ασφυκτικό πλαίσιο των κανόνων και κανονισμών που έχουν φτιαχτεί, για να διασφαλίζουν, να υπερασπίζονται αυτή την κερδοφορία -αυτή την εξουσία των μονοπωλίων- αυτό το έχουμε ξαναδεί. Και πού καταλήγει πάντα; Στο να χάνουν όλο και περισσότερα οι λαϊκές οικογένειες.
Το μεγαλύτερο άγχος των κομμάτων που κινούνται σε αυτήν τη λογική, η μεγαλύτερη τους αγωνία, για παράδειγμα, τώρα, με όλη τη συζήτηση που έχει ανοίξει για τα μέτρα για τα καύσιμα, είναι πώς δεν θα ξεφύγουν από τους κανόνες δημοσιονομικής πειθαρχίας που θέτει η Ευρωπαϊκή Ένωση, για λογαριασμό, βέβαια, των μεγάλων ομίλων, ώστε να μην δυσκολευτεί η πολύμορφη στήριξη τους, ιδιαίτερα τώρα σε συνθήκες πολεμικής οικονομίας και προετοιμασίας με τα τεράστια πακέτα που κατευθύνονται από τη φοροληστεία των λαών στις τσέπες των βιομηχάνων, των μέσων καταστροφής. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή) 
Τα λεγόμενα κοστολογημένα προγράμματα, ακριβώς, αυτήν την αγωνία όλων των κομμάτων του συστήματος περιγράφει. Δεν είναι ούτε λογιστικό ζήτημα ούτε τεχνοκρατικό. Είναι πολιτικό ζήτημα. Είναι η στοχοπροσήλωση, η ιεράρχηση των απαιτήσεων και αναγκών του κεφαλαίου και η απλόχερη χρηματοδότηση των δικών του στρατηγικών σχεδιασμών, είτε είναι ενεργειακή μετάβαση είτε είναι η αλλαγή παραγωγικού μοντέλου, όπως λέγεται, ή κυρίως η στρατιωτική εμπλοκή, που όλα αυτά απαιτούν επιπρόσθετες θυσίες του λαού. Αν περισσέψει κάτι από όλα αυτά, τότε αυτά τα ψίχουλα που δεν φτάνουν ούτε για τα στοιχειώδη, θα κατευθυνθούν στο να καλύπτονται οι τρύπες, τα τεράστια κενά και οι ελλείψεις που υπάρχουν σε όσα έχει ανάγκη ο εργαζόμενος, ο βιοπαλαιστής αγρότης, ο επαγγελματίας σε υγεία, παιδεία, πρόνοια κοκ.. 
Άρα, λοιπόν, η συζήτηση αυτό το ζήτημα έχει στο επίκεντρο. Με αυτήν τη λογική, καταθέτουμε εμείς …

Τον λόγο έχει ο εισηγητής από το ΠΑΣΟΚ, ο κ. Μανώλης Χνάρης. 
ΕΜΜΑΝΟΥΗΛ ΧΝΑΡΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, κατά τη διάρκεια της συζήτησης στην Ολομέλεια, ήδη από χθες, από το σύνολο των Βουλευτών του ΠΑΣΟΚ αναδείχθηκε η αποσπασματικότητα του παρόντος νομοσχεδίου, αλλά πολύ περισσότερο η αναποτελεσματικότητα της αγροτικής πολιτικής στη διακυβέρνηση της Νέας Δημοκρατίας όλα αυτά τα χρόνια. 
Ήρθε ο Υπουργός, χθες, ο κ. Σχοινάς χθες στη Βουλή για πρώτη φορά και επί της ουσίας μας ζήτησε συναίνεση σαν να ήταν οι προγραμματικές δηλώσεις μίας νέας κυβέρνησης. Επίσης, μάς ζήτησε παράταση και συναίνεση, ξεχνώντας ότι όλα αυτά τα χρόνια, όλες τις μεγάλες αποφάσεις που αφορούσαν τα προβλήματα είτε του αγροτικού κόσμου ή άλλα προβλήματα, η Κυβέρνηση τα έπαιρνε με τη σχετική πλειοψηφία, μην ακούγοντας καθόλου τις προτάσεις της Αξιωματικής Αντιπολίτευσης, αλλά και όλης της αντιπολίτευσης στο σύνολό της. 
Χαρακτηριστικό παράδειγμα είναι η μονομερής απόφαση, κόντρα στη βούληση του αγροτικού κόσμου της χώρας, της κατάργησης, επί της ουσίας, και της μεταφοράς του ΟΠΕΚΕΠΕ, ενός αναπτυξιακού οργανισμού, που διαθέτουν όλες οι ευρωπαϊκές χώρες, στην ΑΑΔΕ, σε έναν φοροεισπρακτικό μηχανισμό, επιλέγοντας επί της ουσίας την επικοινωνιακή διαχείριση απέναντι από την ουσία.
Και συναινέσαμε στην πρόταση του ίδιου του Πρωθυπουργού για τη σύσταση διακομματικής επιτροπής αν και δεν συμφωνούσαμε. Σήμερα, θα καταθέσουμε το πόρισμά μας για την αγροτική πολιτική της χώρας και τα επόμενα χρόνια. Είναι, ήδη, όμως ορατά τα πρώτα δείγματα γραφής από τη μονομερή σας απόφαση. Σήμερα, έχουν ολοκληρωθεί μόνο δεκαπέντε χιλιάδες αιτήσεις ενιαίας ενίσχυσης σε σύνολο πλέον εξακοσίων χιλιάδων, όταν σε άλλες χώρες της Ευρωπαϊκής Ένωσης έχει ήδη από τα μέσα του καλοκαιριού καταβληθεί η προκαταβολή της βασικής ενίσχυσης. 
Πρέπει να γίνει από όλους κατανοητό ότι για τον παραγωγό δεν είναι μόνο αναγκαίο να παίρνει τα χρήματα του σωστά, αλλά καμιά φορά, πολύ περισσότερο, πρέπει να τα παίρνει στην ώρα τους και ιδιαίτερα στη σημερινή συγκυρία, όπου ο αγροτικός κόσμος βρίσκεται σε αδιέξοδο λόγω του συνδυασμού πολλών προβλημάτων, όπως η έκρηξη του κόστους παραγωγής την οποία δεν αντιμετωπίζετε, οι επιπτώσεις της κλιματικής κρίσης που είναι ήδη παρούσες και δεν αντιμετωπίζονται με αποσπασματικές ρυθμίσεις, όπως αυτή που έχετε φέρει σήμερα, αλλά με ολοκληρωτική αναθεώρηση του κανονισμού ΕΛΓΑ, ενός απαρχαιωμένο κανονισμού, ο οποίος δεν ανταποκρίνεται στις παρούσες συνθήκες και του οποίου η τελευταία αναθεώρηση είχε γίνει το 2011 πάλι επί ΠΑΣΟΚ.
Επιπλέον, η ανικανότητα στη διαχείριση των επιζωοτιών, την ευλογιά και τον αφθώδη πυρετό, έχει επιφέρει τη θανάτωση εξακοσίων χιλιάδων και πλέον ζώων. Η αντιμετώπιση αυτή δεν γίνεται με ημίμετρα, αλλά με πρόσληψη μόνιμου κτηνιατρικού προσωπικού, άμεση καταβολή των αποζημιώσεων, καθώς και ενίσχυση των Κέντρων Γενετικής Βελτίωσης και αντικατάσταση του ζωικού κεφαλαίου με ντόπιες φυλές για την ενίσχυση της παραγωγικότητας. 
Σχετικά με την αλιεία, είναι το πρώτο σχέδιο νόμου, το οποίο φέρνει η Κυβέρνησή σας όλα αυτά τα χρόνια και επί της ουσίας, αφορά την ενσωμάτωση μιας ευρωπαϊκής Οδηγίας, η οποία όντως είναι προς τη σωστή κατεύθυνση. Όμως, δεν έχει κανένα αναπτυξιακό προσανατολισμό, καθώς είναι γνωστό ότι η χώρα μας διαθέτει ίσως τα πιο γερασμένα σκάφη σε επίπεδο Ευρωπαϊκής Ένωσης, αλλά πολύ περισσότερο το πιο γερασμένο αλιευτικό προσωπικό. 
Και δεν θα μπορούσα, στο σημείο αυτό, να μην αναφερθώ στην απόφασή σας για την κατάργηση της βιντζότρατας, ενός αλιευτικού εργαλείου που είναι άμεσα συνυφασμένο με την πολιτιστική και οικονομική ζωή των παράκτιων περιοχών της πατρίδας μας. Η εξευτελιστική αποζημίωση των 25.000 ευρώ από την πλευρά της Κυβέρνησης, κύριε Υπουργέ, θεωρείτε ότι αντικαθιστά την οικονομική και ηθική ζημιά των περήφανων Ελλήνων ψαράδων; Δεν μας έχει πει μια κουβέντα ο Υπουργός, όλο αυτό το διάστημα, για να μας δικαιολογήσει και να μας εξηγήσει αυτή την απόφαση. 
Είναι αυτονόητο, λοιπόν, ότι το ΠΑΣΟΚ θα καταψηφίσει επί της αρχής το παρόν σχέδιο νόμου. Γίνεται από όλους αντιληπτό ότι ο αγροτικός τομέας στη χώρα μας δεν μπορεί να αρκεστεί σε αποσπασματικές διατάξεις, αλλά σε όραμα, σχέδιο και στρατηγική με βάθος πολλών χρόνων. Ο Έλληνας αγρότης, ο γεωργός, ο κτηνοτρόφος, ο μελισσοκόμος, ο αλιέας χρειάζεται στήριξη και προοπτική για να συνεχίσει να παράγει, να διασφαλίζει την επισιτιστική επάρκεια στην επαρχία και πολύ περισσότερο, να ζει αξιοπρεπώς με την οικογένειά του. 
Είναι προφανές ότι η ενίσχυση της περιφερειακής ανάπτυξης θα αντιμετωπίσει το μεγάλο πρόβλημα του δημογραφικού, το οποίο επί της ουσίας υπονομεύει την ύπαρξη της ίδιας της χώρας και το οποίο για το ΠΑΣΟΚ είναι σαφής προτεραιότητα και στρατηγικής σημασίας και το έχουμε αναδείξει πολλαπλώς. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Χνάρη. 
Θα ολοκληρώσουμε τον κύκλο των εισηγητών και ειδικών αγορητών με τον εισηγητή από τη Νέα Δημοκρατία, τον κ. Φίλιππο Φόρτωμα.
ΦΙΛΙΠΠΟΣ ΦΟΡΤΩΜΑΣ: Ευχαριστώ, κύριε Πρόεδρε. 
Ακούσαμε πάρα πολλά αυτές τις ημέρες και στις Επιτροπές. Και κλείνουμε, σιγά σιγά, τη συζήτηση του παρόντος σχεδίου νόμου, το οποίο σε λίγες μέρες θα είναι και νόμος του κράτους. 
Πριν, όμως, κλείσω, κάνοντας μια περίληψη για το παρόν σχέδιο νόμου και το τι έχει διαμειφθεί και το τι έχει ζητηθεί, θα ήθελα να κάνω δύο, τρεις παρατηρήσεις γι’ αυτά τα οποία ακούσαμε αυτές τις ημέρες, αλλά και γι’ αυτά που συζητούνται. Γυρνώντας αργά χθες, μετά από το πέρας της συνεδρίασης της Ολομέλειας, αλλά και ακούγοντας σήμερα κάποιους από τους ομιλητές, θέλω να κάνω δυο, τρία σχόλια. 
Άκουσα από το ΚΚΕ για το κράτος τρομοκράτη το οποίο λέγεται Ισραήλ, για το ΝΑΤΟ, για την Ευρωπαϊκή Ένωση, για την απεμπλοκή της χώρας μας από το από το ιμπεριαλιστικό αυτό σφαγείο. Την ίδια ώρα, χθες, το βράδυ μεταμεσονύκτια έβλεπα τον Πρωθυπουργό του Ισραήλ να κάνει κάποιες δηλώσεις. Πραγματικά, μου κάνει τρομερή εντύπωση, πώς δεν μιλάνε από την Αριστερά και για το Ιράν και για τον ρωσικοκινεζικό άξονα, ο οποίος προφανώς έχει εξαπολύσει το Ιράν στις χώρες του Κόλπου, δημιουργώντας και ενεργειακή κρίση. Και αυτό μετακυλίεται και στα λαϊκά στρώματα. Αυτή είναι μια πραγματικότητα. Οι βιομηχανίες, οι οποίες στηρίζονται στο πετρέλαιο έχουν πάθει ένα ενεργειακό σοκ. Αυτό είναι πραγματικότητα. Δεν καταλαβαίνω, γιατί δεν έχετε βγει να μιλήσετε για τις γυναίκες του Ιράν, γι’ αυτά τα οποία υφίστανται. Γι’ αυτά σιωπή. (SM)
Και πραγματικά, επειδή δεν έχουν κάποιοι μόνο το αλάθητο, αλλά και το προνόμιο του να είναι πατριώτες, ο Πρωθυπουργός του Ισραήλ, ο Πρόεδρος Νετανιάχου από τη Γενική Συνέλευση του ΟΗΕ, είχε το θάρρος -κάτι το οποίο δεν έχουν πολλά από τα κόμματα εδώ στην Ολομέλεια- να κάνει τι; Να καταγγείλει και τον Ερντογάν και το Ιράν και να πει όλα αυτά τα οποία πολλά κόμματα από την Αντιπολίτευση δεν λένε, ότι η χώρα μας υφίσταται παραβιάσεις από την Τουρκία -αυτό είναι πραγματικότητα, κυρίες και κύριοι συνάδελφοι- ότι κατέχει παράνομα τη Βόρεια Κύπρο, η οποία είναι μέλος και της Ευρωπαϊκής Ένωσης και ότι παραβιάζει η Τουρκία συστηματικά και το διεθνές δίκαιο σε βάρος της χώρας μας. Αυτά είπε.
 Και αντιλαμβάνομαι ότι κάποιοι από εσάς δεν θέλετε αυτά να ακούγονται μέσα στην Ολομέλεια της ελληνικής Βουλής. Και οι αλήθειες μάλλον πολλές φορές ενοχλούν. 
Τώρα να πάμε λίγο στο παρόν νομοσχέδιο και να πούμε ότι είναι ένα νομοσχέδιο το οποίο έρχεται σε μια συνέχεια. Έχει ένα νήμα, το οποίο θα το πιάσω από την αρχή. Η επιλογή της σύστασης για την Εξεταστική Επιτροπή και τον ΟΠΕΚΕΠΕ αποδείχθηκε θεσμικά ορθή. Τα προβλήματα τα οποία εντοπίστηκαν μέσα από την εξεταστική και όχι από την προανακριτική, δεν ήταν συγκυριακά, αλλά ήταν διαχρονικά και διακομματικά, κυρίες και κύριοι συνάδελφοι. 
Και ερχόμαστε τώρα στη διακομματική επιτροπή για την αναδιάρθρωση του πρωτογενούς τομέα. Είναι μία διακομματική επιτροπή η οποία θα καταλήξει σε ένα σχέδιο για την πλήρη αναδιάρθρωση του πρωτογενούς τομέα και αφορά και τη μελισσοκομία και την αλιεία και τους κτηνοτρόφους, αλλά και τους αγρότες μας. Όλα αυτά περικλείονται και στο παρόν νομοσχέδιο. Έχει πολλά κομμάτια από αυτό και όλο αυτό είναι μία μεγάλη σύνδεση. 
Θα σταθώ στο άρθρο 74 και θα συμπερασματικά για το πολιτικό νόημα του παρόντος νομοσχεδίου. Το άρθρο 74, μιας και έχει γίνει πάρα πολύς λόγος, δεν λέει «εξαλείφεται αξιόποινο», δεν λέει «παύουν οι ποινικές διώξεις», δεν λέει «δεν διώκονται οι δικαιούχοι», δεν λέει «δεν λαμβάνονται υπόψιν στοιχεία από τα ποινικά δικαστήρια». 
Αντιθέτως, η παράγραφος 2 λέει ρητά ότι η ρύθμιση αυτή εφαρμόζεται αποκλειστικά για τη χορήγηση, για την πληρωμή, για την εκκαθάριση, για τον έλεγχο, για την ανάκτηση ενισχύσεων της ΚΑΠ. Και ακόμα σημαντικότερο, δεν επηρεάζει ελέγχους οι οποίοι διενεργούνται ή μπορούν να διενεργηθούν από οποιαδήποτε διοικητική ή δικαστική αρχή. 
Άρα, η παράγραφος 2 δεν περιορίζει τους ελέγχους από τον οργανισμό πληρωμών. Και η διατύπωση την οποία έχει επιλέξει ο νομοθέτης είναι απολύτως συγκεκριμένη και διαβάζω: «Ούτε ελέγχους που διενεργούνται ή μπορούν να διενεργηθούν σύμφωνα με τις κείμενες διατάξεις από οποιαδήποτε διοικητική ή δικαστική αρχή». Οι λέξεις αυτές παράγουν κανονιστικό αποτέλεσμα και κάποιοι, προφανώς, σε αυτή την Αίθουσα δεν θέλουν να το δουν. Άρα, το άρθρο 74 δεν απαλλάσσει κανέναν από τον έλεγχο και δεν νομιμοποιεί παράνομες δαπάνες. Αντιθέτως, διευκολύνει πενήντα χιλιάδες συμπολίτες μας που ήταν δέσμιοι, ήταν όμηροι κακών νομοθετημάτων. 
Τώρα, έρχομαι στο παρόν νομοσχέδιο. Για τη δευτερολογία μου, θέλω να πω πέρα από τις τεχνικές αναλύσεις και τις επιμέρους παρατηρήσεις, ότι εμείς κάνουμε μία πολιτική επιλογή και απαντάμε σε ένα πολιτικό ερώτημα. Ποιο είναι αυτό; Θέλουμε να συνεχίσουμε με ένα κράτος που δεν διαχειρίζεται απλώς προβλήματα όταν αυτά εμφανίζονται. Εμείς θέλουμε ένα κράτος το οποίο προχωρά σε θεσμικές αλλαγές. Προφανώς οργανώνεται, ελέγχει και προλαμβάνει. 
Η Κυβέρνηση έχει κάνει αυτή την πολιτική επιλογή. Επιλέγει τη μεταρρύθμιση, την ψηφιοποίηση, τη διαφάνεια. Επιλέγει κανόνες οι οποίοι, προφανώς, εφαρμόζονται για όλους. Και γνωρίζουμε πολύ καλά ότι η παρούσα επιλογή δεν είναι πάντα η εύκολη. 
Είναι πολύ εύκολο, πολιτικά κυρίες και κύριοι συνάδελφοι, να μην αλλάζεις τίποτα, όπως γινότανε τόσα χρόνια. Να αφήνεις προβλήματα δεκαετιών να μεταφέρονται από τον ένα ως τον άλλον, από τη μία κυβέρνηση στην άλλη. Να γνωρίζεις ότι ένα σύστημα έχει αδυναμίες, αλλά να λες «ας το αντιμετωπίσει ο επόμενος». Αυτό, όμως, δεν είναι υπεύθυνη πολιτική.
 Υπεύθυνη πολιτική τι είναι; Αυτό το οποίο κάνουμε. Να αναγνωρίζουμε το πρόβλημα και να αναλαμβάνουμε την ευθύνη και όχι μόνο την αντιμετώπισή της πρακτικά. Αυτό ακριβώς κάνουμε και σήμερα. Μιλάμε για την αλιεία, έναν κλάδο στον οποίο είναι απολύτως αναγκαίο να υπάρχει πραγματικός έλεγχος. Και αυτό και κάνουμε. Μιλάμε για την παράνομη αλιεία, για την προστασία των πόρων γύρω από τη θάλασσα, για τη διαφάνεια, για την ανάγκη να ξέρουμε πραγματικά το τι συμβαίνει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αλλά ας είμαστε ξεκάθαροι ο έλεγχος δεν είναι εχθρός του επαγγελματία, γιατί ακούσαμε ότι υπάρχουν έλεγχοι. Δεν αντιλαμβάνομαι γιατί κάποιοι από τους συναδέλφους δεν θέλουν τον έλεγχο. Εχθρός του επαγγελματία ψαρά δεν είναι η παρανομία, η οποία λειτουργεί εις βάρος του. Αυτός ο οποίος είναι νόμιμος, θέλει να τηρεί τους κανόνες και δεν ζητά λιγότερο κράτος. Ζητά ένα κράτος το οποίο εφαρμόζει τους κανόνες για όλους και αυτό και κάνουμε. 
Και εδώ είναι και η ουσία του παρόντος νομοσχεδίου, η οποία είναι μια πολιτική μας επιλογή. Ίδιοι κανόνες για όλους, ίδια προστασία για όλους και ίδιες υποχρεώσεις για όλους. Αυτό είναι το πραγματικό μήνυμα της μεταρρύθμισης του παρόντος νομοσχεδίου. Το ίδιο ισχύει και για την καρτέλα αγρότη και για την οργάνωση μητρώων και για την καλύτερη διασταύρωση των στοιχείων, για την ενίσχυση ελέγχων και για την αντιμετώπιση ζωονόσων. 
Δεν ψηφίζουμε απλώς επιμέρους διατάξεις. Χτίζουμε ένα διαφορετικό μοντέλο κράτους. Ένα κράτος το οποίο γνωρίζει, ένα κράτος που ελέγχει, ένα κράτος το οποίο παρεμβαίνει και μπορεί να παρεμβαίνει όταν πρέπει, όμως. Και ταυτόχρονα, ένα κράτος το οποίο μειώνει γραφειοκρατία για τον συνεπή παραγωγό. Αυτό είναι το πολιτικό διακύβευμα.
 Και θα ήθελα να σταθώ και στη βιντζότρατα. Έχουμε την ευθύνη για τη μετάβαση και εδώ πρέπει να βοηθήσουμε και τις οικογένειες για την προσαρμογή στα νέα δεδομένα. Είναι μια πολιτική απόφαση… 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Φόρτωμα. 
Και θα ολοκληρώσουμε τη ζήτηση του νομοσχεδίου με την ομιλία του Υπουργού Αγροτικής Ανάπτυξης και Τροφείων κ. Μαργαρίτη Σχοινά.
Ορίστε, κύριε Υπουργέ, έχετε τον λόγο.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κυρίες και κύριοι Βουλευτές, φτάνουμε στο τέλος μιας μεγάλης κοινοβουλευτικής συζήτησης. Μίλησαν σχεδόν όλοι οι Πολιτικοί Αρχηγοί. Πήραν τον λόγο περισσότεροι από πενήντα Έλληνες Βουλευτές από όλες τις πτέρυγες της Βουλής. Ακούστηκαν πολλά. Συμφωνίες, διαφωνίες, σκληρή κριτική, προτάσεις, υπερβολές. Τα άκουσα όλα.
Και θέλω να κλείσω αυτή τη συζήτηση, όχι απαντώντας ακόμα μια φορά σε κάθε επιχείρημα και κατηγορία που ακούστηκε. Νομίζω ότι αυτό έγινε στις προηγούμενες παρεμβάσεις της πολιτικής ηγεσίας. Θέλω σήμερα να κλείσω αυτή τη συζήτηση πολιτικά. Χθες δώσαμε ένα συγκεκριμένο στίγμα, μια συγκεκριμένη κατεύθυνση. Και αυτό το στίγμα, την αίσθηση του προορισμού, έχουμε την υποχρέωση να το υπερασπιστούμε με τη δουλειά μας καθημερινά. 
Είπα, λοιπόν, χθες στην πρώτη μου παρέμβαση, πρώτη στην Ολομέλεια -το επαναλαμβάνω, έχω έρθει τέσσερις φορές στη Βουλή των Ελλήνων σε έξι μήνες, δεν είναι και άσχημο σκορ- ότι αυτό το στίγμα πρέπει να το υπηρετήσουμε και πρέπει να συγκεντρωθούμε σ’ αυτά που εγώ προσωπικά θεωρώ τα μεγάλα ελλείμματα, το μεγάλο έλλειμμα της ελληνικής αγροτικής πολιτικής. 
Ποιο ήταν αυτό το μεγάλο έλλειμμα; Ήταν η έλλειψη συνέχειας, η έλλειψη σταθερών κανόνων, η έλλειψη ενός συστήματος που θα συνδέει την απόφαση με την εφαρμογή στο χωράφι ή στο κοπάδι, στην εκτροφή, από τον έλεγχο μέχρι την πληρωμή, από τη στιγμή που αποφασίζεται ένα ευρωπαϊκό κονδύλι μέχρι τον άνθρωπο που πληρώνεται και το μεταμορφώνει σε προστιθέμενη αξία. Αυτά μας λείπουν. Αυτό το σύστημα πρέπει να βρούμε. (AR)
Μετά από τόσες ώρες συζήτησης κρατώ κάτι που πραγματικά θεωρώ σημαντικό. Νομίζω ότι δεν διέγνωσα εγώ κανέναν από τους συναδέλφους σε αυτήν την Αίθουσα που να θέλει να υπερασπιστεί το παλιό σύστημα που γέννησε αυτές τις παθογένειες. Δεν άκουσα κανέναν που να υπερασπίζεται αυτό που ψάχνουμε να διορθώσουμε τώρα. 
Υπήρξαν βέβαια κάποιες προσπάθειες κυρίως από το ΠΑΣΟΚ να χρονοτοποθετηθεί η ευθύνη για αυτές τις παθογένειες από το 2019 και μετά, λες και από το 2019 και πριν δεν υπήρχε τίποτα που να συνέβαλε στις παθογένειες που καλούμαστε τώρα εμείς να διορθώσουμε. Και ο Πρόεδρος του ΠΑΣΟΚ και ο κ. Μάντζος θα μου επιτρέψουν να διαφωνήσω. Συμφωνώ μαζί τους στη συνταγογράφηση για το μέλλον, πολλά από αυτά που είπαν είναι και δικές μας προτεραιότητες, αλλά διαφωνώ με την ελλειπτική χρονοτοποθέτηση των ευθυνών και των προβλημάτων. 
Ναι, τώρα βρισκόμαστε σε αυτήν τη νέα σελίδα. Αρχίζουμε να βλέπουμε τον δρόμο που θα μας πάει σε αυτό το καινούργιο. Αλλά, από εδώ και πέρα η ευθύνη για αυτό το καινούργιο πιστεύω ότι είναι μια ευθύνη, άντε να το πω λατινικά, erga omnes, είναι μια ευθύνη απέναντι σε όλους, αλλά και μια ευθύνη όλων ημών, όλων μας. Και εξηγώ, αυτή η ευθύνη erga omnes έχει στο κέντρο του συστήματος ευθυνών εμάς, την πολιτική ηγεσία του Υπουργείου. Εμείς τη νιώθουμε ως βασική δική μας ευθύνη. Δίπλα σε μας έχουμε την Ανεξάρτητη Αρχή Δημοσίων Εσόδων που αναλαμβάνει και εκείνη μια μεγάλη και δύσκολη αποστολή. Δίπλα στην ΑΑΔΕ υπάρχουν τα Κέντρα Υποδοχής Δηλώσεων, υπάρχουν οι συνεταιρισμοί, ο γεωτεχνικός κόσμος, οι ενώσεις και οι οργανώσεις παραγωγών. Όλοι αυτοί βρίσκονται μέσα σε αυτήν την ίδια διαδρομή που ξεκινάει από τη δήλωση και φτάνει στην πληρωμή. Κανείς από αυτούς δεν περισσεύει, αλλά και κανείς από αυτούς δεν μπορεί να είναι θεατής της δημιουργίας αυτού του καινούργιου. 
Τα ΚΥΔ για παράδειγμα έχουν ρόλο στο νέο σύστημα και θέλω να τον έχουν. Έχουν όμως και ευθύνη. Οι συνεταιρισμοί επίσης έχουν και ρόλο και ευθύνη. Οι γεωτεχνικοί έχουν τη γνώση που χρειαζόμαστε και πρέπει η δική τους ευθύνη να είναι πώς θα συνδέσουμε αυτήν τη γνώση με αποτέλεσμα στο πεδίο. Και η ΑΑΔΕ έχει ένα τεράστιο, μεγάλο, έργο μπροστά της με πολύ σημαντικές προσαρμογές τις οποίες πρέπει να αναλάβει να υλοποιήσει και να πληρώσει. 
Αυτή η ευθύνη και αυτό το erga omnes δεν σημαίνει ότι όλοι πρέπει να συμφωνήσουμε σε όλα, αλλά δεν σημαίνει και σιωπή ούτε λευκή επιταγή στην Κυβέρνηση. Σημαίνει όμως, τουλάχιστον στο δικό μου το μυαλό, ότι μπορούμε να συμφωνήσουμε τουλάχιστον στα ελάχιστα αυτονόητα, ότι ο πραγματικός παραγωγός πρέπει να πληρώνεται τον κόπο του, ότι ο επιτήδειος πρέπει να μένει απ’ έξω, ότι οι κανόνες πρέπει να είναι ίδιοι για όλους, ότι οι έλεγχοι και η νομιμότητα πρέπει να είναι αυστηροί και δίκαιοι απέναντι σε όποιον καλλιεργεί, εκτρέφει και παράγει. 
Η Ελλάδα δεν μπορεί, δεν γίνεται, κάθε λίγα χρόνια να γκρεμίζει και να ξαναχτίζει από την αρχή διάφορες διευθετήσεις αντί να έχει ένα μόνιμο σύστημα από τις πληρωμές, στην εφαρμογή και στον έλεγχο. Αν μπορούσαμε να συμφωνήσουμε σε αυτά, σε αυτά τα λίγα, τα αυτονόητα, νομίζω θα έχουμε κάνει ένα σημαντικό βήμα. 
Θέλω τώρα να αναφερθώ και σε κάτι που, επίσης, είναι σημαντικό για μένα και ακούστηκε πολλές φορές χθες και σήμερα σε αυτήν την Αίθουσα. Ακούστηκε η λέξη «σκάνδαλο». Ακούστηκε η λέξη «μεθόδευση». Ακούστηκε ο ΟΠΕΚΕΠΕ, η Ευρωπαϊκή Εισαγγελία, υποθέσεις του παρελθόντος. Θέλω να είμαι ξεκάθαρος. Για το παρελθόν οι έλεγχοι θα συνεχιστούν. Η δικαιοσύνη θα κάνει τη δουλειά της. Η Ευρωπαϊκή Εισαγγελία θα κάνει τη δουλειά της. Οι Έλληνες δικαστές και εισαγγελείς θα κάνουν τη δική τους. Η ΑΑΔΕ θα κάνει τη δουλειά της. 
Κανένας έλεγχος δεν θα σταματήσει, κανένας δεν θα αμνηστευθεί, κανένας που πήρε χρήματα τα οποία δεν δικαιούνταν δεν έχει να περιμένει προστασία ούτε από μένα ούτε από το νέο σύστημα που πάμε να φτιάξουμε. Αν αυτά είναι ξεκάθαρα, η συλλογική μας ευθύνη θα είναι αρκετή, γιατί θα μας επιτρέπει να αποτρέψουμε το επόμενο σκάνδαλο. 
Επιτρέψτε μου, κυρίες και κύριοι Βουλευτές, να κλείσω σε πιο προσωπικό επίπεδο. Έχω περάσει πολλά χρόνια της ζωής μου στην Ευρώπη. Ξέρω από πρώτο χέρι πολύ καλά πόσο δύσκολα κερδίζεται η αξιοπιστία της χώρας και πόσο εύκολα μπορεί να χαθεί. Σήμερα έχω μπροστά μου μια μεγάλη μάχη αξιοπιστίας σε τρία επίπεδα. 
Το πρώτο επίπεδο είναι αξιοπιστία απέναντι στους Έλληνες παραγωγούς. Το δεύτερο επίπεδο είναι απέναντι στην Ευρωπαϊκή Ένωση και τους θεσμούς της, όπου μας πιέζει η ανάγκη να αποκαταστήσουμε το κύρος της χώρας. Και το τρίτο επίπεδο είναι η κοινωνία. Γιατί όσο και αν δεν το πιστεύουμε η κοινωνία απ’ έξω βλέπει και ελέγχει το κατά πόσο θα καταφέρουμε να μεταρρυθμίσουμε τον αγροτικό τομέα. Δεν είναι η μεταρρύθμιση του πρωτογενούς τομέα για τους γεωργούς μόνο, είναι για την ελληνική κοινωνία. 
Αυτή λοιπόν την τριπλή μάχη αξιοπιστίας έχω μπροστά μου. Αν την κερδίσουμε, δεν θα την κερδίσουμε εμείς εκεί στο Υπουργείο ούτε καμιά πτέρυγα της Βουλής, θα την κερδίσει η χώρα. Θα συνεχίσω να επιδιώκω απέναντι σε κραυγές, ψιθύρους και υπονοούμενα ακριβώς αυτήν την ξεκάθαρη συναίνεση. Θα ακούω την κριτική ακόμα και όταν είναι σκληρή και άδικη, όπως ήταν χτες πολλές φορές, και θα ακούω τις προτάσεις από όποια πτέρυγα και αν προέρχονται.
Αλλά θέλω να είμαι απόλυτα σαφής σε ένα πράγμα. Δεν πρόκειται να ακούσω και σε ένα πράγμα δεν πρόκειται να υπάρξει συμβιβασμός, στην επιστροφή στο παλιό. Εκεί δεν θα υπάρξει συναίνεση, υπάρχει καθαρή γραμμή. Το παλιό σύστημα τελειώνει ή μάλλον έχει ήδη τελειώσει. Όλοι όσοι συνοικοδομούμε το καινούργιο έχουμε πλέον ονοματεπώνυμο ρόλο και ευθύνη. 
Μπορεί να ακούγεται βαριά αυτή η κουβέντα -δεν μου αρέσουν οι βαριές κουβέντες- αλλά πιστεύω ότι σε αυτήν την οικοδόμηση του καινούργιου μάς βλέπει όχι η ιστορία, αλλά μας βλέπουν οι επόμενες γενιές. Σε λίγα χρόνια οι επόμενες γενιές, αυτοί που θα θέλουν να μείνουν στα χωριά και στην ύπαιθρο, δεν θα θυμούνται ποιος κέρδισε μια ατάκα ή πήρε τα πέντε λεπτά δημοσιότητας στη Βουλή τον Σεπτέμβριο του 2026. Θα θυμούνται αν η Ελλάδα κατάφερε να ξεπεράσει τις παθογένειες δεκαετιών, να αποκαταστήσει την αξιοπιστία της και να χτίσει ένα δίκαιο σύστημα για το μέλλον. Αυτός είναι ο δρόμος και αυτό είναι το ζητούμενο. 
Θέλω η τελευταία μου φράση στην Ολομέλεια να είναι μια φράση απλή. Σε αυτόν τον δρόμο το δίλημμα είναι ή θα πετύχουμε ή θα πετύχουμε, άλλος δρόμος δεν υπάρχει. Δεν υπάρχει άλλη επιλογή, είναι μονόδρομος. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.
Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εβδομήντα έξι άρθρα, μία τροπολογία, το ακροτελεύτιο άρθρο και το σύνολο. 
(ΨΗΦΟΦΟΡΙΑ)
ΠΡΟΕΔΡΕΥΩΝ (Ιωάννης Πλακιωτάκης): Παρακαλούνται τους εισηγητές και τους ειδικούς αγορητές να καταθέσουν στο Προεδρείο τα έγγραφα με τις ψήφους τους προκειμένου να συμπεριληφθούν στα επίσημα Πρακτικά της Βουλής. 
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:








(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Ιωάννης Πλακιωτάκης): Μετά την ολοκλήρωση της ψηφοφορίας, το σχέδιο νόμου του Υπουργείου Αγροτικής Ανάπτυξης και Τροφίμων: «Ρύθμιση του τομέα της αλιείας, τροποποίηση του Αλιευτικού Κώδικα, ρυθμίσεις για τις Σχολές Επαγγελμάτων Κρέατος, το Μητρώο Αγροτών και Αγροτικών Εκμεταλλεύσεων και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)











ΠΡΟΕΔΡΕΥΩΝ (Ιωάννης Πλακιωτάκης): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, στο σημείο αυτό διακόπτεται η συνεδρίαση για σήμερα, Παρασκευή 25 Σεπτεμβρίου 2026 και ώρα 12.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. Αθανάσιος Μπούρας)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Έχω την τιμή να ανακοινώσω στο Σώμα το Δελτίο Επικαίρων Ερωτήσεων της Δευτέρας 28 Σεπτεμβρίου 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και άρθρο 132 παράγραφος 2 του Κανονισμού της Βουλής)
1. Η με αριθμό 1348/18-9-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΝΕΑ ΔΗΜΟΚΡΑΤΙΑ κ. Γεωργίου Βλάχου προς τον Υπουργό Εθνικής Οικονομίας και Οικονομικών με θέμα: «Θέσπιση μέτρων στήριξης και επιβράβευσης των συνεπών δανειοληπτών πρώτης κατοικίας».
2. Η με αριθμό 1341/15-9-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παύλου Χρηστίδη προς την Υπουργό Εργασίας και Κοινωνικής Ασφάλισης με θέμα: «"Βαβέλ" κυβερνητικών δηλώσεων για το επίδομα ανεργίας. Η κυβέρνηση οφείλει να αποσαφηνίσει τη θέση της».
3. Η με αριθμό 1352/21-9-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Για την άμεση διασφάλιση των θέσεων εργασίας, την καταβολή των δεδουλευμένων των εργαζομένων στην ΤΕΧΑΝ ΑΒΕΕ».
4. Η με αριθμό 1338/14-9-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική η ανάγκη για υπαγωγή της νήσου Σαμοθράκης στις εξαιρέσεις του άρθρου 62, του Ν.998/1979, ως μη δορυάλωτη περιοχή».
5. Η με αριθμό 1357/21-9-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Ιωάννη Αμανατίδη προς τον Υπουργό Υγείας με θέμα: «Τέσσερα χρόνια μετά τις κυβερνητικές δεσμεύσεις, ποιο είναι το χρονοδιάγραμμα για τη νέα πτέρυγα του Γενικού Νοσοκομείου Θεσσαλονίκης «Άγιος Παύλος»;».
6. Η με αριθμό 1359/21-9-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Ανάπτυξης με θέμα: «Γιατί η Κυβέρνηση συνεχίζει να αρνείται να παρέμβει για τη συγκράτηση των αστρονομικών ανατιμήσεων της βενζίνης και ανακοινώνει μηδαμινές επιδοτήσεις για το πετρέλαιο κίνησης;».
7. Η με αριθμό 1340/14-9-2026 επίκαιρη ερώτηση του Ανεξάρτητου Βουλευτή Ηλείας κ. Διονυσίου-Χαράλαμπου Καλαματιανού προς την Υπουργό Παιδείας, Θρησκευμάτων και Αθλητισμού με θέμα: «Αποκατάσταση της δημόσιας τριτοβάθμιας εκπαίδευσης στην Ηλεία».
8. Η με αριθμό 1347/18-9-2026 επίκαιρη ερώτηση του Ανεξάρτητου Βουλευτή Μαγνησίας κ. Αλεξάνδρου Μεϊκόπουλου προς τον Υπουργό Υγείας με θέμα: «Χωρίς συγκεκριμένο χρονοδιάγραμμα η αλλαγή του πλαισίου για τη μετεκπαίδευση ιατρών ΕΣΥ επί θητεία».
9. Η με αριθμό 1349/20-9-2026 επίκαιρη ερώτηση της Ανεξάρτητης Βουλευτού Φλωρίνης κ. Θεοπίστης (Πέτης) Πέρκα προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης στήριξης των κτηνοτρόφων της Λέσβου και σχεδίου ανασύστασης του ζωικού κεφαλαίου λόγω του αφθώδους πυρετού».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1342/15-9-2026 επίκαιρη ερώτηση του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Εθνικής Άμυνας με θέμα: «Πριμοδότηση αθλητών/αθλητριών με υψηλές επιδόσεις για την εισαγωγή τους σε στρατιωτικές σχολές και σχολές σωμάτων ασφαλείας».
2. Η με αριθμό 1353/21-9-2026 επίκαιρη ερώτηση του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Το αλαλούμ με το ΟΣΔΕ 2026, οι εμβαλωματικές ρυθμίσεις του ΥΠΑΑΤ και ο ψηφιακός «εκβιασμός» της ΑΑΔΕ για τις κατασχέσεις των αγροτικών επιδοτήσεων».
3. Η με αριθμό 1339/14-9-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Άμυνας με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου».
4. Η με αριθμό 1361/21-9-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς την Υπουργό Κοινωνικής Συνοχής και Οικογένειας με θέμα: «Πώς να λυθεί το δημογραφικό όταν οι Έλληνες και οι Ελληνίδες είναι στην προτελευταία θέση της ΕΕ27 ως προς την ηλικία εγκατάλειψης της γονεϊκής κατοικίας;».
5. Η με αριθμό 1344/16-9-2026 επίκαιρη ερώτηση του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης με θέμα: «Υιοθετεί η Κυβέρνηση τις δηλώσεις του κ. Παύλου Μαρινάκη για δίμηνο επίδομα ανεργίας;».
6. Η με αριθμό 1355/21-9-2026 επίκαιρη ερώτηση της Βουλευτού Λέσβου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Μαρίας Κομνηνάκα προς τον Υπουργό Περιβάλλοντος και Ενέργειας με θέμα: «Άμεσα και ουσιαστικά μέτρα για την πλήρη αντιμετώπιση του ανεξέλεγκτου υπερπληθυσμού των αγριόχοιρων/υβριδίων στη Σάμο και την πλήρη αποζημίωση των αγροτών».
7. Η με αριθμό 1343/16-9-2026 επίκαιρη ερώτηση του Βουλευτή Σερρών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Δυσμενή διάκριση όσον αφορά στο χορηγούμενο επίδομα προβληματικών και παραμεθόριων περιοχών υφίστανται τα υπηρετούντα στις παραμεθόριες περιοχές της Περιφερειακής Ενότητας Σερρών στελέχη των Ενόπλων Δυνάμεων».
8. Η με αριθμό 1346/17-9-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Υποδομών και Μεταφορών με θέμα: «Υλοποιήθηκε η κυβερνητική δέσμευση για πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στον σιδηροδρομικό άξονα Αθήνα - Θεσσαλονίκη το καλοκαίρι του 2026;».
9. Η με αριθμό 1360/21-9-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Παραίτηση του κ. Σταύρου Μπένου από την Επιτροπή Ανασυγκρότησης του Έβρου λόγω αθέτησης δεσμεύσεων της κυβέρνησης για υλοποίηση έργων στην περιοχή του Έβρου συνολικού κόστους 3 δις ευρώ».
10. Η με αριθμό 1351/21-9-2026 επίκαιρη ερώτηση του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Ψηφιακής Διακυβέρνησης με θέμα: «Το data center στην Κοζάνη στο πλαίσιο της εθνικής και ενωσιακής στρατηγικής ψηφιακής κυριαρχίας στις υποδομές Τεχνητής Νοημοσύνης (ΑΙ) και υπηρεσιών Cloud».
11. Η με αριθμό 1358/21-9-2026 επίκαιρη ερώτηση του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς την Υπουργό Παιδείας, Θρησκευμάτων και Αθλητισμού με θέμα: «Λειτουργία πανεπιστημιακών τμημάτων στην Ηλεία».
Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, μας ενημερώνει για τις επίκαιρες ερωτήσεις που θα συζητηθούν σήμερα και είναι:
Η υπ’ αριθμόν 1345/17-9-2026 επίκαιρη ερώτηση του Ανεξάρτητου Βουλευτή Κορινθίας κ. Γεωργίου Ψυχογιού προς τον Υπουργό Εσωτερικών με θέμα: «Συμμόρφωση με αποφάσεις ΣτΕ για εισοδηματικό «κόφτη» στην πολιτογράφηση και επανεξέταση των απορριφθεισών αιτήσεων», η οποία θα απαντηθεί από τον Υφυπουργό κ. Βασίλειο-Πέτρο Σπανάκη.
Η υπ’ αριθμόν 1356/21-9-2026 επίκαιρη ερώτηση του Βουλευτή Κιλκίς της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Στέφανου Παραστατίδη προς τον Υπουργό Υποδομών και Μεταφορών με θέμα: «Αρτζάν-Αμάτοβο: Επιτακτική η ολοκλήρωση του έργου του αναβαθμού του Αξιού και η άμεση τεχνική παρέμβαση, ώστε να διασφαλιστεί η συνέχιση της άρδευσης της περιοχής» και η υπ’ αριθμόν 7326/27-7-2026 ερώτηση, κατ’ άρθρο 130 παράγραφο 5 του Κανονισμού της Βουλής, του Ανεξάρτητου Βουλευτή Ηρακλείου κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών με θέμα: «Η εκτόξευση του λογαριασμού της κατασκευής του τμήματος Χερσόνησος - Νεάπολη του ΒΟΑΚ», οι οποίες θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.
Και ξεκινάμε με την πρώτη με αριθμό 1356/21-9-2026 επίκαιρη ερώτηση πρώτου κύκλου του Βουλευτή Κιλκίς της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Στέφανου Παραστατίδη προς τον Υπουργό Υποδομών και Μεταφορών με θέμα: «Αρτζάν-Αμάτοβο: Επιτακτική η ολοκλήρωση του έργου του αναβαθμού του Αξιού και η άμεση τεχνική παρέμβαση, ώστε να διασφαλιστεί η συνέχιση της άρδευσης της περιοχής».
Κύριε συνάδελφε, κύριε Παραστατίδη, έχετε τον λόγο για την πρωτολογία σας.
ΣΤΕΦΑΝΟΣ ΠΑΡΑΣΤΑΤΙΔΗΣ: Ευχαριστώ, κύριε Πρόεδρε.
Πράγματι, το αίτημα του Κιλκίς -και το θέμα είναι ακριβώς αυτό- είναι η ολοκλήρωση του έργου του αναβαθμού του Ποταμού Αξιού και η άμεση τεχνική παρέμβαση ώστε να διασφαλιστεί η συνέχιση της άρδευσης της περιοχής. 
Όπως γνωρίζει και το Υπουργείο, κύριε Υπουργέ, το έργο Αρτζάν-Αματόβου αποτέλεσε ένα από τα εμβληματικότερα εγγειοβελτιωτικά έργα στην ιστορία της χώρας. Έναν αιώνα αργότερα η πολιτεία αδυνατεί να εξασφαλίσει το αυτονόητο, την επάρκεια νερού για τη λειτουργία αυτού του ίδιου του παραγωγικού συστήματος. Κρίσιμο έργο αποτελεί η ρύθμιση της στάθμης του Αξιού και η υδροληψία για τον εμπλουτισμό του συστήματος Αρτζάν-Αματόβου μέσω του απαιτούμενου αναβαθμού. Ξέρετε, δεν πρόκειται για νέο αίτημα. Υπάρχουν επί σειρά ετών μελέτες, περιβαλλοντικές διερευνήσεις και διαδοχικές επικαιροποιήσεις, χωρίς όμως το έργο να έχει περάσει στο στάδιο της υλοποίησης. 
Το ζήτημα αυτό το θέσαμε και συγκεκριμένα με την υπ’ αριθμόν ερώτηση 2952/6-2-2026. Οι απαντήσεις που δόθηκαν από τα συναρμόδια Υπουργεία αποτελούν μνημεία μετακύλισης ευθυνών, ανικανότητας, ανευθυνότητας και υποκρισίας. Αντί για λύση, οι συναρμόδιοι Υπουργοί παίζουν κρυφτό επικαλούμενοι μετακύλιση αρμοδιοτήτων μεταξύ πληθώρας διαφορετικών φορέων και υπηρεσιών.
Το Υπουργείο Αγροτικής Ανάπτυξης μάς λέει ότι διατηρεί κυρίως χρηματοδοτικό ρόλο, ενώ ο σχεδιασμός και η υλοποίηση των εγγειοβελτιωτικών έργων κατανέμονται μεταξύ Περιφερειών και Υπουργείου Υποδομών και Μεταφορών. Παράλληλα, η ίδια η Διεύθυνση Αντιπλημμυρικών και Βελτιωτικών Έργων του Υπουργείου Υποδομών αναγνωρίζει ότι το Υπουργείο δύναται να αναλαμβάνει ειδικά και σημαντικά έργα εθνικού επιπέδου. 
Ερωτάστε, λοιπόν: Πρώτον, ποια Υπηρεσία έχει σήμερα την ευθύνη ολοκλήρωσης της μελέτης και της αδειοδοτικής ωρίμανσης του αναβαθμού του Αξιού; Σε ποιο ακριβές στάδιο βρίσκεται η διαδικασία και ποιο συγκεκριμένο και δεσμευτικό χρονοδιάγραμμα θέτει η Κυβέρνηση για την ολοκλήρωση, χρηματοδότηση και δημοπράτηση του έργου;
Και δεύτερον, δεδομένου ότι χωρίς την άμεση παρέμβαση περίπου 70.000 στρέμματα κινδυνεύουν να μείνουν χωρίς αρδευτικό νερό την επόμενη χρονιά, προτίθεται το Υπουργείο να αναλάβει άμεσα, σε συνεργασία με τους συναρμόδιους φορείς, την έγκριση και υλοποίηση προσωρινής, τεχνικά ασφαλούς και περιβαλλοντικά νόμιμης λύσης για την ανύψωση της στάθμης ή την εξασφάλιση της αναγκαίας υδροληψίας μέχρι την κατασκευή του οριστικού αναβαθμού; Και με πιο χρονοδιάγραμμα;
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Παραστατίδη.
Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, όντως έχετε δίκιο, διότι πραγματικά τα αντιπλημμυρικά έργα του προηγούμενου αιώνα -έχει περάσει περίπου μία εκατονταετία από τότε- στην Κεντρική Μακεδονία είναι περίπου κάτι σαν τα οδικά έργα τα οποία έχουν γίνει σήμερα στην Ελλάδα. Ήταν τα μεγάλα έργα της εποχής. Σίγουρα χρήζουν και αναβαθμίσεων, σίγουρα χρήζουν και παρεμβάσεων. 
Όμως, εδώ πρέπει να ξεκαθαρίσουμε κάτι. Την απάντηση στην ερώτησή σας την έχετε από την προηγούμενη ερώτηση της 6-2-2026, στην οποία αναφέρεστε και στην οποία έχω ανατρέξει. Εκεί λέει ότι μοιράζονται μεταξύ των δύο υπηρεσιών και προσθέτει τη λέξη «αντίστοιχα». Τον σχεδιασμό των αντιπλημμυρικών έργων και των έργων που είναι αρδευτικά, τον έχουν αποκλειστικά οι Περιφέρειες. Το Υπουργείο Υποδομών και Μεταφορών έχει μόνο την εκτέλεση των έργων και αυτών τα οποία χαρακτηρίζονται εθνικής σημασίας. Αυτό δεν είναι κάτι το οποίο το Υπουργείο Υποδομών και Μεταφορών το κάνει αυτοκλήτως. Δεν το κάνει μόνο του, αλλά το κάνει όταν υπάρχει ένα αίτημα από μία δημόσια αρχή την οποία υποκαθιστά σε μία ευθύνη την οποία έχει. 
Το κλειδί, λοιπόν, σε ό,τι αφορά το έργο του αναβαθμού στο οποίο αναφέρεστε είναι στην Περιφέρεια Κεντρικής Μακεδονίας. Εφόσον η Περιφέρεια Κεντρικής Μακεδονίας έχει καταλήξει στο έργο και το αδειοδοτήσει περιφερειακά, εδώ είμαστε να συζητήσουμε τη χρηματοδότησή του και την εκτέλεσή του. 
Αλλά, εδώ μπαίνει η μεγάλη κουβέντα. Συζητάμε για φράγμα εκτροπής ή συζητάμε για αναβαθμό; Διότι αν συζητάμε για αναβαθμό, που συνήθως οι αναβαθμοί είναι παράνομες κατασκευές που γίνονται από τους ίδιους τους καλλιεργητές μέσα σε ποταμούς και τις συνέπειες αυτών των κατασκευών τις έχουμε δει για παράδειγμα στην Θεσσαλία με τον «Ντάνιελ», επιτρέψτε μου να πω ότι η άποψη, η οποία υπάρχει στο σύνολο της επιστημολογικής κοινότητας που ασχολείται με υδραυλικά έργα, είναι ότι ένα τέτοιο έργο δεν πρόκειται ποτέ να αδειοδοτηθεί περιβαλλοντικά. Είναι πάρα πολύ δύσκολο να αδειοδοτηθεί περιβαλλοντικά. Μπορεί να συζητιέται, μπορεί να ακούγεται, αλλά είναι πάρα πολύ δύσκολο να φτάσει σε μια κατάληξη περιβαλλοντική. 
Νομίζω ότι στον νομό Κιλκίς υπάρχουν πάρα πολλά έργα αρδευτικά τα οποία απαιτούνται και για τα οποία υπάρχουν και μελέτες και προμελέτες και υπάρχουν πολλές συζητήσεις.
Και εσείς και ο κ. Γεωργαντάς, ο άλλος Βουλευτής του νομού και όποιος άλλος ενδιαφέρεται, μπορεί να κάνει μια κουβέντα με την Περιφέρεια Κεντρικής Μακεδονίας για την προτεραιοποίησή τους, αλλά πρέπει να δούμε έργα τα οποία είναι πραγματικά εφικτά, έργα τα οποία είναι δυνατό να αδειοδοτηθούν περιβαλλοντικά και επί τη βάσει αυτή να συζητήσουμε και τη χρηματοδότησή τους από το Υπουργείο Αγροτικής Ανάπτυξης που επισημαίνεται ότι έχει τη σχετική ευθύνη και την εκτέλεσή τους από το Υπουργείο Υποδομών και Μεταφορών, το οποίο περιορίζεται αποκλειστικά και μόνο σ’ αυτήν την αρμοδιότητα. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε.
Κύριε Παραστατίδη, έχετε τον λόγο για τη δευτερολογία σας. 
ΣΤΕΦΑΝΟΣ ΠΑΡΑΣΤΑΤΙΔΗΣ: Κύριε Υπουργέ, κανείς δεν θέλει παράνομες παρεμβάσεις, αλλά οι αγρότες αυτό που θέλουν είναι να ποτίσουν τα χωράφια τους. Μιλάμε για χιλιάδες στρέμματα και μιλάμε για έναν σχεδιασμό από την πολιτεία, ο οποίος ξεκινά από το 2006 και σήμερα έχουμε 2026. Ποιος φταίει; Ποιος ευθύνεται γι’ αυτό; Οι ίδιοι ευθύνονται; Η μελέτη είναι ολοκληρωμένη από το 2010 και το πρόβλημα απειλεί με καταστροφή της περιοχής. Είναι ένα πρόβλημα εντοπισμένο εδώ και είκοσι χρόνια. Από το 2010 αναζητούμε λεφτά. Δεν θα πω για το Κιλκίς και για το τι έχει κάνει αυτή η Κυβέρνηση σε σχέση με την άρδευση, δηλαδή Ταμείο Ανάκαμψης ή οποιεσδήποτε χρηματοδοτήσεις. Το Κιλκίς δυστυχώς είναι πάρα πολύ πίσω και εδώ οι αγρότες αναζητούν έναν τρόπο να παραμείνουν στον τόπο τους και να δουλέψουν και να πάρουν τα χρήματά τους. Αυτοί ευθύνονται; 
Έχουμε, λοιπόν, εξαγγελίες και υποσχέσεις. Εξαγγελία το 2017, εξαγγελία το 2022, εξαγγελία το 2023, εξαγγελία τον Φεβρουάριο του 2025. Υποβάλλω ερώτηση και αναζητώ να πιάσω το νήμα, να δω τελικά ποιος θα λογοδοτήσει. Ο ένας μάς πηγαίνει στον άλλον. Πηγαίνουμε λοιπόν και ξεκινάμε από το Υπουργείο Αγροτικής Ανάπτυξης, το οποίο μας λέει μ’ ένα τηλεγραφικό έγγραφο ότι «εμείς το καθήκον μας το κάναμε». Αυτό μας είπε. «Φτιάξαμε μια μελέτη, η αρμόδια Διεύθυνση έχει μεταφερθεί στο Υποδομών, άρα απευθυνθείτε σ’ αυτούς που έχουν τα χρήματα». Αυτό μας λέει.
Ερχόμαστε στο Υπουργείο Υποδομών και διαβάζουμε ένα έγγραφο, το οποίο είναι copy-paste της νομοθεσίας. Η κ. Καστραντά, μάλιστα, με bold σημεία μάς εξηγεί τι ακριβώς; Και ερχόμαστε σήμερα εδώ να πούμε τι; Να πάμε στην Περιφέρεια. Από την Περιφέρεια πού θα πάμε; Δηλαδή, εδώ είναι μείζον το ζήτημα και το λέω αυτό γιατί πραγματικά έχω συνομιλήσει μ’ αυτούς τους ανθρώπους και η δυσκολία είναι τεράστια να τα βγάλουν πέρα, η δυσκολία να σταθούν πια. Εδώ απαιτούνται παρεμβάσεις και υπάρχουν ευθύνες. Να αναλάβετε τις ευθύνες σας και να τις αναλάβετε συνολικά και να κάνετε έναν κεντρικό σχεδιασμό ως Κυβέρνηση, σε συνεννόηση και σε συνεργασία οι συναρμόδιοι φορείς, αλλιώς αν το αφήσετε έτσι, ποια θα είναι η κατάληξη γι’ αυτούς τους ανθρώπους; 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε, κύριε Παραστατίδη.
Κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε συνάδελφε, προσπάθησα να κατανοήσω για τι ακριβώς ρωτάτε, διότι η μελέτη η οποία υπάρχει μιλάει για φράγμα εκτροπής μεταξύ δύο αντιπλημμυρικών αναχωμάτων. Είναι διαφορετικό πράγμα αυτό από τον αναβαθμό που λέτε. Η κουβέντα για τον αναβαθμό είναι άλλη υπόθεση. Ο αναβαθμός είναι ένα έργο το οποίο θέλει άλλου είδους μελέτη που δεν υπάρχει και θέλει περιβαλλοντική αδειοδότηση. Γίνεται κουβέντα γι’ αυτό εδώ και πολύ καιρό. Το ξέρω ότι γίνεται κουβέντα, το πληροφορήθηκα. Δεν υπάρχει μελέτη για αναβαθμό. 
Σας ξαναλέω ότι η άποψη η οποία επικρατεί είναι ότι δεν μπορεί να γίνει αναβαθμός, διότι καλά το λέτε εσείς, αλλά λύστε μου το περιβαλλοντικό πρόβλημα πώς θα πάνε στη Χαλάστρα παρακάτω τα νερά για να γίνουν οι ορυζώνες. Πώς θα πάνε, εάν εξαντλούνται στο Κιλκίς; Η διαχείριση ενός υδάτινου πόρου, όπως ο ποταμός Αξιός, πρέπει κατά τον νόμο και σύμφωνα με τις ευρωπαϊκές οδηγίες να γίνεται στο σύνολο της λεκάνης απορροής στην οποίαν αφορά. Τα περιβαλλοντικά και τα υδραυλικά έργα είναι πάρα πολύ σημαντικά. Δεν είναι ένα τοπικό θέμα του Κιλκίς μόνο και γι’ αυτό την αρμοδιότητα και τον στρατηγικό σχεδιασμό σ’ αυτά τον έχει η Περιφέρεια. Αυτό σας έχει ειπωθεί και νομίζω ότι πρέπει να συμφωνήσουμε ότι κάποια στιγμή οι Περιφέρειες είναι αυτές που έχουν την αμεσότητα στη σχέση με τους πολίτες και αυτή η αμεσότητα βοηθάει στην προτεραιοποίηση.
Καταλαβαίνω. Ξέρω το Κιλκίς. Είμαι γαμπρός εκεί. Ξέρω τα προβλήματα τα οποία υπάρχουν. Ξέρω την ανάγκη για νερό που είναι πάρα πολύ μεγάλη, αλλά έχει σημασία να συμφωνήσουμε ποια έργα μπορούν να προτεραιοποιηθούν και ποια είναι έργα τα οποία μπορούν να έχουν μια ωριμότητα η οποία θα είναι άμεση. Αυτό είναι πάρα πολύ χρήσιμο για να μπορέσουμε να διαχειριστούμε τους διαθέσιμους πόρους, οι οποίοι δεν είναι άπειροι. Σας ξαναλέω: Οι πόροι αυτοί δεν βρίσκονται στα ταμεία του Υπουργείου Υποδομών και Μεταφορών, αλλά σ’ αυτά του Αγροτικής Ανάπτυξης. 
Θα έλεγα ότι συμφωνώ με την άποψή σας ότι καλό είναι οι συναρμόδιοι να καθίσουν να τα συζητήσουν. Θα έλεγα ότι με τον συντονισμό της Περιφέρειας μπορούμε να καθίσουμε όλοι και να δούμε τι είναι αυτό που πρέπει να κάνουμε για το Κιλκίς και τι είναι σημαντικό και άμεσο.
 Ένα πράγμα επιτρέψτε μου να πω, επειδή λέτε «τίποτα για το Κιλκίς». Υπάρχει ένα έργο το οποίο είναι αφανές και περνάει «κάτω από τα ραντάρ» και αφορά στο Υπουργείο Υποδομών και Μεταφορών. Ξέρετε ότι έχει ξεκινήσει ο κάθετος άξονας Χαλάστρα-Πολύκαστρο-Εύζωνοι. Νομίζω ότι αυτό είναι ένα πολύ σημαντικό έργο για το Κιλκίς, για το Πολύκαστρο, για τον Δήμο Παιονίας, ο οποίος είναι και ο ενδιαφερόμενος στην περίπτωση του Αματόβου-Αρτζάν, για το οποίο ομιλείτε. Θα έλεγα να μην είμαστε τόσο αφοριστικοί. Η Περιφέρεια «τρέχει» το έργο της Νέας Σάντας. Νομίζω ότι δεν πρέπει να είμαστε αφοριστικοί. Προσπαθούμε στο Κιλκίς να δώσουμε την αξία που πρέπει να έχει ως η είσοδος της χώρας μας από τη βόρεια Μακεδονία και από τις χώρες της κεντρικής Ευρώπης. Νομίζω ότι μπορούμε να συνεννοηθούμε και σίγουρα υπάρχει το ενδιαφέρον όλων και προσωπικά και το δικό μου ως ανθρώπου που προέρχομαι από την κεντρική Μακεδονία. 
Ευχαριστώ.
ΣΤΕΦΑΝΟΣ ΠΑΡΑΣΤΑΤΙΔΗΣ: Θα επανέλθω. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κι εγώ.
ΠΡΟΕΔΡΕΥΩΝ (Αθανάσιος Μπούρας): Ναι, είδα ότι συμφωνείτε, κύριε Υπουργέ. Κάπου πρέπει να βρίσκονται λύσεις με συνεννόηση.
Ενημερώνω το Σώμα ότι οι Βουλευτές κ.κ. Θεόδωρος Ρουσόπουλος και Ιωάννης Κόντης ζητούν άδεια ολιγοήμερης απουσίας στο εξωτερικό. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τις ζητηθείσες άδειες. 
Θα συζητηθεί η πρώτη με αριθμό 7326/27-7-2026 ερώτηση του κύκλου των αναφορών-ερωτήσεων του Ανεξάρτητου Βουλευτή Ηρακλείου κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών με θέμα: «Η εκτόξευση του λογαριασμού της κατασκευής του τμήματος Χερσόνησος – Νεάπολη του ΒΟΑΚ».
Κύριε Μαμουλάκη, έχετε τον λόγο για την πρωτολογία σας.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Ευχαριστώ, κύριε Πρόεδρε.
Κύριε Υπουργέ, νομίζω ότι η συζήτηση της ερώτησης που κατέθεσα τον Ιούλιο είναι αναμφίβολα υποχρέωσή μας ως κοινοβουλευτικών στα πλαίσια του δημόσιου και κοινοβουλευτικού ελέγχου, διότι το ζήτημα του έργου Χερσόνησος-Νεάπολη με το επενδυτικό σχήμα, το κατασκευαστικό σχήμα, έχει πολλά ερωτήματα και πολλές αθέατες πτυχές.
Εξηγούμαι: Καταρχάς έχουμε μια πολύ μεγάλη καθυστέρηση 447 ημερών που κοστίζει στους Έλληνες φορολογούμενους 90 εκατομμύρια ευρώ. Ας το δούμε λίγο απλά: 217.000 ευρώ κόστος για τους Έλληνες φορολογούμενους κάθε μέρα, 9.000 ευρώ κόστος παραπάνω για τους Έλληνες φορολογούμενους την ώρα. Και τώρα αυτό το πεντάλεπτο που θα συνομιλήσουμε, κόστος 750 ευρώ παραπάνω σ’ αυτό και μόνο το έργο, μη προβλεπόμενο κόστος, εκτός χρηματοδοτικών πλαισίων. Οι φορολογούμενοι θα επωμιστούν αυτήν τη συνθήκη.
 
Και δεν είναι μόνο αυτό φυσικά. Είναι μια δομική ανακολουθία της Κυβέρνησής σας σε ένα πολύ βασικό έργο. Σπεύσατε ένα μήνα πριν τις εκλογές του 2023 να συμβασιοποιήσετε κάτι το οποίο απεδείχθη και τεκμηριώθηκε ότι ήταν ανώριμο. Και αυτή η ανωριμότητα με υπαιτιότητα του δημοσίου, με δική σας υπαιτιότητα, μας κοστίζει. 
Το φαινόμενο των claims, των σταλιών, των διαφυγόντων κερδών, των αξιώσεων αναδόχων, εργολάβων, παραχωρησιούχων έχει πάρει ανεξέλεγκτες διαστάσεις τα επτά και πλέον χρόνια διοίκησης Μητσοτάκη. Πλέον και τα μαθηματικά είναι πεισματάρικα. Και μελετούμε αυτή τη στιγμή. Θα κινηθούμε παρακάτω όπως καταλαβαίνετε σε όλες τις αρχές που οφείλουμε να κινηθούμε διότι έχουν υπερβεί, κύριε Ταχιάο, επί των ημερών σας -εσείς είστε από το 2023, ενώ εγώ εννοώ από το 2019- πάνω από τα 2 δισεκατομμύρια ευρώ, κύριε Πρόεδρε. Τα χρήματα που ήδη πλήρωσαν οι Έλληνες φορολογούμενοι για καθυστερήσεις σε έργα με υπαιτιότητα της Κυβέρνησης, είναι δύο και πλέον δισεκατομμύρια ευρώ. Πάμε στο συγκεκριμένο τώρα.
Χερσόνησος-Νεάπολη έχουμε σύμβαση παραχώρησης. Το βασικό ερώτημα και θα έρθω στη δευτερολογία μου να κάνω και έναν αντιπερισπασμό, είναι το εξής: Τι συνέβη, κύριε Ταχιάιο, το 2023; Τι λάθη έγιναν και υπεγράφη μια σύμβαση όπου απεδείχθη εν τοις πράγμασι ότι δεν ήταν ώριμη; Γιατί είναι κρίσιμο το ερώτημα αυτό. Τουλάχιστον να σταματήσουν να επαναλαμβάνονται τέτοιου είδους κινήσεις στο μέλλον. Έχουν ολοκληρωθεί οι κηρύξεις απαλλοτριώσεων τουλάχιστον για να μην έχουμε κι άλλα παραπάνω claims από τον εργολάβο και τον ανάδοχο αργότερα; Πολύ σημαντικό. Ποια είναι η καταληκτική ημερομηνία ολοκλήρωσης δεδομένου ότι υπάρχουν παρατάσεις συνεχώς; Και τι συμβαίνει με το RRF και τους πόρους; Τέλος, πως τεκμαίρεται η τήρηση της αρχής της χρηστής δημοσιονομικής διαχείρισης; 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο κ. Μαμουλάκη.
Κύριε Υπουργέ, έχετε τον λόγο για την απάντησή σας.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Μαμουλάκη, έρχεστε και κάνετε ερωτήσεις μ’ έναν τόνο ρητορείας αρκετά δραματικό, όταν ο ίδιος δεν είχατε τις απαντήσεις μέσα από την ερώτηση την οποία κάνατε, διότι τα γεγονότα τα ξέρετε. Ξέρετε ότι το μεγάλο πρόβλημα το οποίο αντιμετωπίζουμε αυτή τη στιγμή στην Κρήτη στο έργο του ΒΟΑΚ είναι το ζήτημα των απαλλοτριώσεων. Και το ζήτημα των απαλλοτριώσεων δεν είναι θέμα εύκολα προγραμματίσιμο. Δεν μπορείς εύκολα να προγραμματίσεις το πότε θα ολοκληρώσεις τις απαλλοτριώσεις ακόμα και αν οι υπολογισμοί που έχεις κάνει -και τους έχεις κάνει σωστά όταν υπέγραψες τη σύμβαση- σε οδηγούν στον εύλογο χρόνο που η διαδικασία του άρθρου 7α επιβάλλει. 
Έλα, όμως που τα πράγματα δεν κυλούν έτσι. Διότι, τι προβλέπει το 7α; Πρώτον, μία μόνο δυνατή αναβολή. Υποχρεωτικό επαναπροσδιορισμό της συζήτησης εντός δεκαπέντε ημερών και υποχρέωση έκδοσης της απόφασης εντός τριάντα ημερών από την τελευταία συζήτηση. Έρχεσαι, λοιπόν και κάνεις τον υπολογισμό, όταν συμβασιοποιείς, ότι με τους χρόνους αυτούς οι οποίοι προσδιορίζονται, εφόσον μιλάμε για απαλλοτριώσεις 7α, θα έχεις ευλόγως διαθέσιμους χώρους για να δώσεις στον ανάδοχο όταν πρέπει. Και συμβασιοποιείς. 
Όμως ελάτε που υπάρχει μια καθυστέρηση δώδεκα μηνών από τις διαδικασίες του 7α, επειδή απλώς οι τοπικοί δικαστές αποφάσισαν -και κανείς δεν μπορεί να τους ελέγξει γι’ αυτό- ότι αυτές οι διαδικασίες όπως προβλέπονται δεν είναι χρήσιμο να ακολουθηθούν με αυτό τον τρόπο. 
Όπως καταλαβαίνετε μία σύμβαση ΣΔΙΤ -γιατί εδώ μιλάμε για ΣΔΙΤ, δεν είναι παραχώρηση- έχει ένα πολύ συγκεκριμένο χαρακτηριστικό. Ενεργοποιεί δαπάνες κεφαλαιακές οι οποίες προέρχονται από τραπεζικό δανεισμό και σε κάθε περίπτωση οι τράπεζες πρέπει να είναι διασφαλισμένες ότι θα γίνει η εξόφληση των δανείων και ότι η σύμβαση θα κυλήσει όπως πρέπει να κυλήσει. Αυτό οδηγεί εκ των πραγμάτων σε αποζημιώσεις από το δημόσιο οι οποίες πρέπει να καταβληθούν με τον μηχανισμό ο οποίος προβλέπεται και είναι αυτός ο οποίος διασφαλίζει και αυτό που εσείς ονομάζετε δημοσιονομική διαχείριση και στην πράξη και την ακεραιότητα της διαχείρισης. 
Αυτό έχει συμβεί, λοιπόν, και στην περίπτωση αυτή. Την ημερομηνία κατά την οποία θα παραδοθεί το έργο, την ημερομηνία διαθεσιμότητας την ξέρετε. Είναι αυτή η οποία περιλαμβάνεται στην απόφαση στην οποία αναφέρεστε και εσείς με την ερώτησή σας. Από εκεί και πέρα και επειδή ρωτάτε για το Ταμείο Ανάκαμψης, η χρηματοδοτική συμβολή του είναι πολύ σημαντική στη φάση της συμβασιοποίησης για να μπορέσει να υπάρξει και δημοσιονομικά ο χώρος ώστε να γίνει ο σχετικός διαγωνισμός. Η χρηματοδότηση έχει διασφαλιστεί. Υπάρχει σχετική έκθεση ορκωτού ελεγκτή ότι έχει ολοκληρωθεί ό,τι προβλέπεται και περιλαμβάνεται στο ορόσημο του Ταμείου Ανάκαμψης. Και το έργο συνεχίζει. Απλώς να σας διορθώσω, για να αποδείξω με τον λαϊκισμό της προσέγγισής σας, αυτή τη στιγμή το έργο συνεχίζει κανονικά. Όσο και να μιλάμε δεν τρέχουν ούτε 100, ούτε 200, ούτε 750 ευρώ, ούτε 5.000 ευρώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κύριε Μαμουλάκη, έχετε τον λόγο για τη δευτερολογία σας. 
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Ευχαριστώ, κύριε Πρόεδρε.
Νομίζω ότι και αδιόρθωτος και αμετανόητος παραμένετε, κύριε Ταχιάο. Είναι η πολλοστή φορά που έχω έρθει εδώ στη Αίθουσα της Ολομελείας για ζητήματα που αφορούν τον ΒΟΑΚ και τις επιβαρύνσεις που οι Έλληνες φορολογούμενοι επωμίζονται λόγω των δικών σας μέχρι στιγμής αστοχιών, μη σχεδιαζόμενων, αλλά δεν ξέρω τι συμβαίνει πια πραγματικά. Σας μιλώ για χρηστή διαχείριση όταν υπογράφετε με υπαιτιότητα τις καθυστερήσεις και επωμίζεσαι την ευθύνη για αυτές τις τετρακόσιες σαράντα επτά ημέρες που κοστίζουν 90 εκατομμύρια. Και το αναλύω. Όταν αυτά τα 97 εκατομμύρια θα μπορούσαν να γίνουν πέντε προγράμματα ενίσχυσης της στέγης που έχει για παράδειγμα ο Δήμος Αθηναίων για τους άστεγους, όταν αυτά τα 97 εκατομμύρια μπορούν κάλλιστα… Ξέρετε πόσα είναι τα οδικά έργα για την οδική ασφάλεια στην Κρήτη; Είναι 14 εκατομμύρια ευρώ. Πέντε φορές τέτοια έργα θα μπορούσαν να είχαν γίνει με τις αποζημιώσεις παραπάνω που πληρώνουμε στους εργολάβους. Γι’ αυτό σας λέω ότι εδώ υπάρχει τεράστιο θέμα μη ορθής διαχείρισης των πόρων.
Το βάζω αυτό για να καταλαβαίνουν και οι πολίτες εκεί έξω τι συμβαίνει. Διότι οι παραλληλισμοί με την Κρήτη είναι πολλοί, μα πάρα πολλοί. Για παράδειγμα, στα εγγειοβελτιωτικά έργα 11,3 εκατομμύρια ευρώ για 13 σοβαρά εγγειοβελτιωτικά έργα στην Κρήτη. Τι σημαίνει αυτό; Επτά φορές θα μπορούσαμε να είχαμε ενισχύσει το ζήτημα αυτό άρα και θα είχαμε περισσότερες δυνατότητες ύδρευσης και άρδευσης. Αντίστοιχα οδικά έργα: το «Πλατάνι-Σφηνάρι» προϋπολογισμός 20 εκατομμύρια. Από τα 97 εκατομμύρια που πετάμε από το παράθυρο -και κάτω από το παράθυρο βρίσκεται ο εργολάβος- θα μπορούσαμε να είχαμε κάνει 5 τέτοια έργα υποδομής για την Κρήτη που τόσο έχει ανάγκη και η περιφέρεια το φωνάζει. 
Για τα σχολεία, τώρα μόλις η περιφέρεια Κρήτης ανακοίνωσε δυο μεγάλα σχολικά συγκροτήματα προϋπολογισμού 54 εκατομμυρίων ευρώ. Υπερδιπλάσιες, λοιπόν, σχολικές στέγες θα μπορούσαν να είχαν γίνει στην Κρήτη. Και τι κάνουμε με αυτά τα 97 εκατομμύρια; Τα πετάμε από το παράθυρο με δική σας υπαιτιότητα. Και το να μου λέτε και να μιλάτε εσείς για λαϊκισμό, όταν μιλάμε για τα χρήματα των Ελλήνων φορολογουμένων, πραγματικά προκαλεί θυμηδία. 
Και επειδή υπάρχει μια ιστορική διαδρομή και διαδοχή των γεγονότων και των πράξεων, σας λέω για πολλοστή φορά ότι το έργο που υπογράψατε συγκεκριμένα -και αναφέρομαι στο Χερσόνησος-Νεάπολη- εκείνον τον Απρίλιο του 2023, εκείνες τις 38 ημέρες πριν τις εθνικές εκλογές, γιατί συνέβη; Γιατί το υπογράψατε; Μήπως μας κόστισε πάνω από 100 εκατομμύρια ευρώ παραπάνω αυτό το έργο για να κάνετε το επικοινωνιακό ταρατατζούμ και να ξεγελάσετε τους Κρήτες πολίτες, όπως και με τον ΟΠΕΚΕΠΕ -αντίστοιχη περίοδος ήταν- για να πάρετε τις εκλογές; Αφού τελικά το έργο απεδείχθη ότι δεν ήταν ώριμο να γίνει. Και γι’ αυτό πληρώνουν και τις αποζημιώσεις. Αυτές οι καθυστερήσεις είναι από την μη ωριμότητα. 
Όσον αφορά το 7α και τις απαλλοτριώσεις είμαστε έτοιμοι; Είμαστε ώριμοι; Και τι θα συμβεί; Πάμε τώρα εδώ. Όντως ΣΔΙΤ είναι. Το μικρό τμήμα αυτό, το Χερσόνησος-Νεάπολη είναι ΣΔΙΤ. Να πάμε να δούμε λίγο την παραχώρηση; Το μεγάλο έργο, το 84%του ΒΟΑΚ, κύριε Πρόεδρε, είναι το Χανιά-Ηράκλειο. Έχει υπογραφεί η σύμβαση ενάμιση χρόνο. Δεν έχει παιχτεί πενιά στο έργο. Κατασκευαστικά μηδέν. Έχουν εγκατασταθεί μόνο στους τρεις κόμβους των πόλεων Χανίων, Ρεθύμνου και Ηρακλείου για να εισπράττουν ήδη εδώ και μερικές μέρες τα σκιώδη διόδια, χωρίς έργο, απλά προσθήκη και επέκταση σχοινοτενή των κολονακίων για να πάρουν παραπάνω προκαταβολή από τον RRF. 
Τι γίνεται εκεί; Πόσα θα πληρώσουμε; Καταγράφεται αυτό σήμερα, κύριε Ταχιάο, Σεπτέμβρη του 2026, διότι το έργο τρέχει και εκεί σωρεύονται προφανώς από το πανίσχυρο νομικό επιτελείο του αναδόχου αξιώσεις, claims. Θα περνούν μήπως και το ένα δισεκατομμύριο στο μεγάλο έργο;

ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μαμουλάκη.
Κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Μαμουλάκη, όσο σκαρφαλώνετε προς τα ορεινά της Βουλής, τόσο διολισθαίνετε προς τα κάτω στον λαϊκισμό. Και, επιτρέψτε μου, να σας θυμίσω μερικά πράγματα. 
Πρώτον, οδική ασφάλεια. Στην οδική ασφάλεια στην Κρήτη, η Κυβέρνησή μας μόνο τις τελευταίες ημέρες έχει χρηματοδοτήσει τα έργα -τα έχει πληρώσει και τα εκτελεί- με 92 εκατομμύρια ευρώ. 92 εκατομμύρια ευρώ έργα οδικής ασφάλειας στον ΒΟΑΚ, όπου σχεδόν έχουν εκμηδενιστεί τα δυστυχήματα, στα οποία ως κρητικός ξέρετε πολύ καλά, ότι ήμασταν συνηθισμένοι. 
Τώρα, επειδή κάνατε μια σύγκλιση ατυχή, επιτρέψτε μου να θυμίσω το εξής: Διάβαζα ότι είστε ανεξάρτητος Βουλευτής. Να σας θυμίσω, λοιπόν, ότι υπήρχε ένα κόμμα…
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Βουλευτής, όμως.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): …υπήρχε ένα κόμμα που λεγόταν ΣΥΡΙΖΑ -θα το έχετε ξεχάσει όσο ξεροσταλιάζετε τώρα στον προνάρθηκα του ιερού του πρώην Αρχηγού του, που και εκείνος το ξέχασε- το οποίο κυβέρνησε την Ελλάδα πριν από την Κυβέρνηση του Κυριακού Μητσοτάκη. Και έχετε ξεχάσει ότι αυτό εδώ το κόμμα, αυτή εδώ η Κυβέρνηση, στην Κρήτη δεν άφησε τίποτα. 
Εάν κάτι μπορείτε εσείς να ισχυριστείτε ότι πήγατε να ξεκινήσετε στην Κρήτη, ήταν ένα μικρό αεροδρομιάκι στο Ηράκλειο, το Καστέλι, το οποίο σε καμία περίπτωση δεν ανταποκρινόταν στις ανάγκες μιας Κρήτης η οποία παράγει το ΑΕΠ για το οποίο επαίρεστε, η οποία συμμετέχει στο εθνικό ΑΕΠ με το ποσοστό για το οποίο όλοι οι Κρητικοί -πολύ καλά κάνετε και- ακκίζεστε και για το οποίο ήρθε η Κυβέρνηση του Κυριάκου Μητσοτάκη και επένδυσε ένα έργο το οποίο συνεχίζετε -επειδή δεν θέλετε να το χαρίσετε στον Κυριάκο Μητσοτάκη- να το υπονομεύετε. Αλλά η απόφαση του Συμβουλίου της Επικρατείας, τώρα, για τον Λόφο Παπούρα -που ετοιμαζόσασταν να θάψετε αυτό το έργο, για να μην τελειώσει επί Μητσοτάκη- είναι αυτή η οποία θα διαψευσθεί μία πολιτική την οποία επιχειρείτε στην Κρήτη και η οποία…
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Ξέρετε την απόφαση; Τι λέτε εδώ μέσα; 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Την ξέρω, βεβαίως. Έχει βγει η απόφαση. Έχει ανακοινωθεί στους δικηγόρους, αν δεν την ξέρετε.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Όσο δεν οριστικοποιείται δημοσίως, δεν μπορούμε να το κάνουμε αυτό το πράγμα.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Έχει ανακοινωθεί στους δικηγόρους. Την ξέρουν όλοι οι δικηγόροι και οι δικηγόροι σας. 
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Προσοχή σε αυτό.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αφήστε τώρα τις συστάσεις για την προσοχή. Να προσέχετε εσείς. 
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: (δεν ακούστηκε)
ΠΡΟΕΔΡΕΥΩΝ (Αθανάσιος Μπούρας): Μην διακόπτετε, παρακαλώ.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Λοιπόν, εσείς θέλετε και να υπονομεύσετε και να διασύρετε μια πολιτική του Κυριάκου Μητσοτάκη στην Κρήτη, η οποία αλλάζει την Κρήτη. Γιατί και το έργο της παραχώρησης ΒΟΑΚ τρέχει, πραγματικά τρέχει και έχουν εγκατασταθεί εργοτάξια. Αυτά τα εργοτάξια, τα οποία εσείς υποτιμάτε, είναι εργοτάξια τα οποία παράγουν χιλιόμετρα δρόμου στην Κρήτη, όπως έπρεπε να είναι ο ΒΟΑΚ, ενώ συγχρόνως τελειώνουν οι μελέτες και για όλα τα υπόλοιπα τμήματα και οι όποιες προσαρμογές πρέπει να γίνουν στο έργο αυτό. 
Ακούστε, κύριε Μαμουλάκη, η πολιτική της ισοπέδωσης, την οποία επιδιώκετε, και του λαϊκισμού, αυτή η διολίσθηση στην οποία επιδιώκετε να παρασύρετε και την Κυβέρνηση, δεν θα ισχύσει. Δεν πρόκειται να σας ακολουθήσουμε σε αυτόν τον δρόμο. Είναι ο δρόμος τον οποίον επιλέξατε, είναι ο δρόμος ο οποίος σας χαρακτηρίζει, πλέον, προσωπικά διότι δεν έχετε και κόμμα. Δεν υπάρχει κάποιο κόμμα, δηλαδή, και δυστυχώς δεν μπορώ να το χρεώσω σε κάποιον τρίτο και εμείς δεν πρόκειται να σας ακολουθήσουμε. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Δεν θα συζητηθεί κατόπιν συνεννόησης η δεύτερη με αριθμό 1354/21-9-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;».
Συνεχίζουμε, τώρα, με την τρίτη με αριθμό 1345/17-9-2026 επίκαιρη ερώτηση πρώτου κύκλου του Ανεξάρτητου Βουλευτή Κορινθίας κ. Γεωργίου Ψυχογιού προς τον Υπουργό Εσωτερικών με θέμα: «Συμμόρφωση με αποφάσεις ΣτΕ για εισοδηματικό «κόφτη» στην πολιτογράφηση και επανεξέταση των απορριφθεισών αιτήσεων». 
Θα απαντήσει ο Υφυπουργός Εσωτερικών κ. Βασίλειος-Πέτρος Σπανάκης.
Κύριε συνάδελφε, κύριε Ψυχογιέ, έχετε τον λόγο για την πρωτολογία σας.
ΓΕΩΡΓΙΟΣ ΨΥΧΟΓΙΟΣ: Ευχαριστώ, κύριε Πρόεδρε.
Κύριε Υπουργέ, φέρνουμε στη Βουλή ένα ζήτημα νομικό, αλλά και κοινωνικό διότι αφορά ανθρώπους που βρίσκονται επί δεκαετίες νόμιμα στη χώρα, ζουν και έχουν δομήσει όλες τους τις λειτουργίες εδώ. 
Με τις αποφάσεις, λοιπόν, 715/2026, 717/2026, το Συμβούλιο της Επικρατείας έθεσε ουσιαστικό τέλος στη μηχανιστική εφαρμογή του εισοδηματικού «κόφτη» στη διαδικασία πολιτογράφησης. Το δικαστήριο έκρινε ότι το ύψος του ετήσιου εισοδήματος δεν μπορεί να αποτελεί αυτοτελή και απόλυτη προϋπόθεση οικονομικής ένταξης η μη πλήρωση της οποίας οδηγεί από μόνη της σε απόρριψη, αλλά πρέπει να συνεκτιμάται μαζί με τα υπόλοιπα στοιχεία που προβλέπει ο Κώδικας Ιθαγένειας και είναι η σταθερή εργασία, η εν γένει οικονομική δραστηριότητα και η εκπλήρωση φορολογικών και ασφαλιστικών υποχρεώσεων. 
Η εξέλιξη αυτή επιβεβαιώνει τις σοβαρές ενστάσεις που είχαν διατυπωθεί και από εμάς, αλλά και από φορείς της κοινωνίας των πολιτών από το 2021, για ένα σύστημα που μετέτρεψε την ουσιαστική εξέταση της οικονομικής και κοινωνικής ένταξης, σε ένα σύστημα άκαμπτο και αριθμητικό, που οδήγησε σε αυθαίρετο αποκλεισμό ανθρώπους που επί δεκαετίες -όπως ανέφερα- ζουν, εργάζονται και αποτελούν μέρος τοπικών κοινωνιών. 
Ιδιαίτερα σοβαρό είναι, επίσης, το γεγονός ότι ο συγκεκριμένος τρόπος αξιολόγησης εφαρμόστηκε επί σειρά ετών, οδηγώντας σε απορριπτικές αποφάσεις ακόμα και επί αιτήσεων που είχαν υποβληθεί πριν από τη θέσπισή του. Πρέπει, λοιπόν, να γίνει εξατομικευμένη αξιολόγηση που επιβάλλει πλέον η νομολογία, ώστε να μην οδηγηθούμε σε νέες ανισότητες και διαφορετικές διοικητικές πρακτικές. 
Ερωτάσθε, λοιπόν: Με ποιο συγκεκριμένο τρόπο και χρονοδιάγραμμα προτίθεται το Υπουργείο σας να συμμορφωθεί με τις αποφάσεις του Συμβουλίου της Επικρατείας και αν θα αναμορφώσει την ισχύουσα διοικητική πρακτική, εκδίδοντας άμεσα νέες ενιαίες οδηγίες προς τις υπηρεσίες ιθαγένειας, ώστε το εισόδημα να συνεκτιμάται μαζί με το σύνολο των στοιχείων κοινωνικής ένταξης;
Και δεύτερον, τι προτίθεται να πράξει το Υπουργείο σας για τις αιτήσεις που έχουν ήδη απορριφθεί με αποκλειστικό ή βασικό λόγο τη μη κάλυψη του απαιτούμενου εισοδήματος; Θα προβλέψει σαφή διαδικασία επανεξέτασης χωρίς επιβάρυνση των ενδιαφερομένων για όσους είχαν υποβάλει αίτηση με εφαρμογή των οικονομικών τεκμηρίων του 2021, αλλά και για όσους είχαν υποβάλει πριν τον Νόμο Βορίδη και απορρίφθηκαν αναδρομικά από αυτόν; 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ψυχογιό. 
Κύριε Υπουργέ, έχετε τον λόγο για την απάντησή σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, διάβασα με πολλή προσοχή την ερώτησή σας και είμαι εδώ για να δώσω συγκεκριμένες απαντήσεις. Όμως, θέλω να σας πω ότι δεν αναφέρατε κάτι πιο συγκεκριμένο και είναι πολύ σημαντικό, διότι μας παρακολουθούν εδώ οι συμπολίτες μας, να δούμε ένα-δύο παραδείγματα πραγματικά, όπως για παράδειγμα από την εκλογική σας περιφέρεια, που μπορεί να υπήρχαν και τέτοιου είδους προβλήματα. 
Όμως, θέλω να δούμε τη μεγάλη εικόνα: Τι έκριναν οι αποφάσεις του Συμβουλίου της Επικρατείας. Ποιες αποφάσεις; Οι 715 και 717 που μνημονεύετε στην ερώτησή σας. Το ΣτΕ, λοιπόν, έκρινε ότι με την παράγραφο 2 του άρθρου 5α του Κώδικα Ελληνικής Ιθαγένειας, παρέχεται εξουσιοδότηση στον Υπουργό Εσωτερικών για την έκδοση Υπουργικής Απόφασης, η οποία καθορίζει τα στοιχεία που αποτελούν τεκμήρια οικονομικής ένταξης του αλλοδαπού που ζητά πολιτογράφηση. 
Σύμφωνα με τον νόμο, απαραίτητη προϋπόθεση για την απόκτηση της ελληνικής ιθαγένειας με πολιτογράφηση αποτελεί η ομαλή ένταξη του αλλοδαπού στην οικονομική και κοινωνική ζωή της χώρας, κατά τρόπο ώστε αυτός να έχει καταστήσει την Ελλάδα σταθερό κέντρο των βιοτικών του σχέσεων. 
Στο πλαίσιο της νομοθετικής αυτής εξουσιοδότησης, όπως προκύπτει και από το γράμμα και τον σκοπό των διατάξεων του άρθρου 5α του Κώδικα Ελληνικής Ιθαγένειας, ο νομοθέτης δεν επιτρέπεται να ορίσει ως αναγκαίο στοιχείο τεκμηρίωσης της οικονομικής ένταξης ορισμένο ελάχιστο επαρκές εισόδημα ούτως ώστε αν ο αιτών δεν αποδεικνύει ότι το διαθέτει, να τεκμαίρεται αμάχητα ότι δεν έχει ενταχθεί ομαλά στην οικονομική ζωή της χώρας.  
Το ΣτΕ, λοιπόν, έκρινε ότι το στοιχείο του επαρκούς εισοδήματος για τη διακρίβωση της ουσιαστικής προϋπόθεσης της οικονομικής ένταξης του αλλοδαπού στη χώρα δεν προβλέπεται στον ίδιο τον νόμο. Αυτό έκρινε το ΣτΕ. Ο κανονιστικός νομοθέτης δεν παρεμποδίζεται με χρήση της συγκεκριμένης νομοθετικής εξουσιοδότησης να ορίσει το ύψος του εισοδήματος που αποκτά ο αλλοδαπός, λαμβάνεται υπόψη και συνεκτιμάται, μεταξύ άλλων τεκμηρίων, για τη διακρίβωση της ομαλής ένταξής του στην οικονομική ζωή της χώρας. 
Η αρμόδια υπηρεσία του Υπουργείου Εσωτερικών έχει συμμορφωθεί πλήρως με τις αποφάσεις του ΣτΕ. Ειδικότερα, μετά την απόφαση 717/2016, επίσης, μετά την απόφαση 715 η Γενική Διεύθυνση Ιθαγένειας, απέστειλε σχετικό έγγραφο προς την αρμόδια υπηρεσία ιθαγένειας που περιλαμβάνει τις απαραίτητες οδηγίες για επαναξιολόγηση της οικονομικής ένταξης, με βάση το σκεπτικό της απόφασης. Για την περίπτωση που αναφέρεται η συγκεκριμένη απόφαση του ΣτΕ μιλάω. 
Επιπλέον, η Γενική Διεύθυνση Ιθαγένειας στις 24 Σεπτεμβρίου του 2026, δηλαδή τώρα, δηλαδή χθες, έστειλε γενικές οδηγίες προς όλες τις περιφερειακές διευθύνσεις ιθαγένειας για την εξέταση των αιτήσεων πολιτογράφησης -για αυτές που είναι υπό εξέταση μιλάμε και οι εκκρεμείς και οι νέες αιτήσεις δηλαδή- σύμφωνα με την ερμηνεία και τις κρίσεις που εμπεριέχονται στις αποφάσεις του ΣτΕ. Οι οδηγίες αυτές αναφέρουν ρητά ότι το ύψος του ετήσιου εισοδήματος δεν αποτελεί αυτοτελές κριτήριο για την αποδοχή ή απόρριψη της αίτησης πολιτογράφησης, αλλά πρέπει -και εδώ θέλω να το τονίσω- να συνεκτιμάται με τα λοιπά στοιχεία που προβλέπει ο νόμος για την αξιολόγηση της αίτησης του αλλοδαπού. 
Ειδικότερα, η αίτηση γίνεται αποδεκτή όταν ο αιτών διαθέτει το επαρκές εισόδημα, εκπληρώνει τις φορολογικές και ασφαλιστικές του υποχρεώσεις, έχει διαμορφώσει σταθερούς δεσμούς με τη χώρα, έχοντάς την καταστήσει μόνιμο κέντρο των βιοτικών του δραστηριοτήτων, διαμένοντας συνεχώς σε αυτήν. 
Στη δευτερολογία μου θα απαντήσω και τις υπόλοιπες ερωτήσεις. 
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Ψυχογιέ, έχετε τον λόγο για τη δευτερολογία σας. 
ΓΕΩΡΓΙΟΣ ΨΥΧΟΓΙΟΣ: Ευχαριστώ, κύριε Πρόεδρε. 
Κύριε Υπουργέ, άκουσα με προσοχή την απάντησή σας. Είναι γεγονός ότι αυτό που έγινε χθες συμβαδίζει και κινείται στο πλαίσιο της απόφασης του Συμβουλίου της Επικρατείας. Όμως, αυτό που θέλω να καταστήσω σαφές είναι ότι -επειδή είμαι ένας άνθρωπος που και επιστημονικά και πολιτικά και κοινοβουλευτικά ασχολούμαι πολλά χρόνια με το μεταναστευτικό- αυτό που πρέπει να καταλάβει η πολιτική ηγεσία είναι ότι θα πρέπει αυτά να εφαρμοστούν στην πράξη, διότι ξέρετε, υπάρχουν μέσα στην τελική υλοποίηση και πράγματα τα οποία μένουν ασαφή. 
Άρα, είναι πολύ κρίσιμο να υπάρχει ένα πλαίσιο μέσα στο οποίο θα μπορεί να κινείται η διοίκηση και είναι ένα πλαίσιο, το οποίο πράγματι η απόφαση προβλέπει ότι πρέπει να συνεκτιμάται και να μην είναι από μόνο του κριτήριο ο εισοδηματικός κόφτης για ανθρώπους, οι οποίοι πραγματικά είναι οι άνθρωποι της πρώτης γενιάς, κύριε Υπουργέ. 
Διότι οι άνθρωποι της δεύτερης γενιάς, δηλαδή τα παιδιά μεταναστών, με τον νόμο του 2015, όπου τότε θεσπίσαμε την ιθαγένεια για ανθρώπους που γεννήθηκαν ή φοίτησαν στην Ελλάδα -και αυτό συνέβαλε καθοριστικά στην πλήρη και ισότιμη ένταξή τους στην ελληνική κοινωνία με τα δικαιώματα και τις υποχρεώσεις που αυτό συνεπάγεται- θα πρέπει πλέον για αυτή την πρώτη γενιά, γιατί σε αυτήν αναφερόμαστε, τους γονείς δηλαδή των παιδιών, οι οποίοι ζουν και εργάζονται επί χρόνια στη χώρα, συμμετέχουν στα δημόσια βάρη, μεγαλώνουν τα παιδιά που είναι πλέον Έλληνες πολίτες και αποτελούν οργανικό κομμάτι της κοινωνίας, να υπάρχει μια εντελώς ξεκάθαρη απάντηση που να μην τους αδικεί, να μην υποτιμά το γεγονός ότι η οικονομική και κοινωνική ένταξη προκύπτει από το φορολογικό τους προφίλ, από το κοινωνικό τους προφίλ, από το εργασιακό τους προφίλ. Όλα αυτά παίζουν ρόλο και είναι πολύ κομβικοί παράγοντες για να αποδοθεί η ιθαγένεια μέσω πολιτογράφησης.
Οφείλουμε πραγματικά να διαμορφώσουμε ένα σύστημα δίκαιο με κανόνες και οργάνωση, σαφές, ώστε να μην αφήνει περιθώρια παρερμηνειών, το οποίο δεν θα αποκλείει με αυθαίρετα τελικά και ταξικά πολλές φορές κριτήρια, όπως ο εισοδηματικός κόφτης που στην πανδημία πέταξε έξω χιλιάδες ανθρώπους γιατί δεν μπορούσαν να πιάσουν αυτά τα όρια, και θα βάζει στο επίκεντρο τους ισχυρούς βιοτικούς δεσμούς που έχουν με τη χώρα, την πραγματική ένταξη και την προσφορά τους εδώ. 
Αυτό θα μου επιτρέψετε να πω ότι είναι μια win-win, θα λέγαμε, διαδικασία, δηλαδή προς όφελος όλων και των ίδιων και της χώρας και μιας κοινωνίας συνοχής, η οποία θεσμικά πλέον θα χτυπάει τον ρατσισμό, τις διακρίσεις και τη στοχοποίηση και δεν θα τα υποδαυλίζει. 
Σε όλες, λοιπόν, τις εκφάνσεις -και αυτό θα πρέπει να γίνει σαφές- θα πρέπει να λαμβάνονται υπ’ όψιν όλα μα όλα τα δεδομένα που έχει κάποιος που βρίσκεται εδώ και μπορεί να τα αποδείξει για να μπορεί να του απονεμηθεί η ιθαγένεια και όχι προφανώς μόνο το εισοδηματικό κριτήριο, το οποίο με την απόφαση αυτή παίρνει τη θέση του επικουρικού λόγου έγκρισης και σε καμία περίπτωση του απόλυτου και αυθαίρετου τρόπου με τον οποίο μπορεί να εκτιμηθεί μια αίτηση. 
Έχουμε πάρα πολλά παραδείγματα ανθρώπων, οι οποίοι παίρνοντας την ελληνική ιθαγένεια, συνέβαλαν τα μέγιστα σε όλες τις εκφάνσεις της ελληνικής κοινωνίας και αυτό πρέπει να δείτε. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ψυχογιό. 
Κύριε Υπουργέ, έχετε τον λόγο για τη δευτερολογία σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, να συμφωνήσουμε σε κάτι, ότι οι υπηρεσιακοί παράγοντες, οι διευθύνσεις κάνουν πάρα πολύ καλά τη δουλειά τους και η κάθε περίπτωση είναι χωριστή, ξεχωριστή και εξετάζεται σύμφωνα με τα δεδομένα της κάθε αίτησης. Αυτό γιατί δεν πρέπει να δούμε μια κακή εικόνα των υπηρεσιών που δίνουν ένα πραγματικό αγώνα και ιδιαίτερα υπηρεσίες, όπως είναι οι υπηρεσίες της ιθαγένειας. 
Επιτρέψτε μου να πω ότι αμέσως μετά τις αποφάσεις του ΣτΕ η Γενική Διεύθυνση Ιθαγένειας απέστειλε οδηγίες και οι οδηγίες είναι ξεκάθαρες. Εφαρμόζονται κατά την εξέταση όλων των εκκρεμών αιτήσεων πολιτογράφησης, καθώς και επί των αιτήσεων που υποβάλλονται εφεξής. Αυτό είναι το ένα. 
Δεύτερον, σε περίπτωση έκδοσης απόφασης απόρριψης αίτησης πολιτογράφησης, πρέπει να αναγράφεται στο περιεχόμενο της ατομικής διοικητικής πράξης πλήρης και εξατομικευμένη αιτιολογία -γιατί; γιατί είπαμε ότι η κάθε περίπτωση είναι ξεχωριστή- με παράθεση των ειδικότερων στοιχείων που τεκμηριώνουν την απόρριψη αυτή.
Και, τρίτον, απορριπτικές αποφάσεις που έχουν ήδη καταστεί οριστικές εξακολουθούν να ισχύουν εφόσον δεν έχουν ανακληθεί ή ακυρωθεί με τον νόμιμο τρόπο. Αυτό για να απαντήσω στο δεύτερο ερώτημά σας τι πρόκειται να πράξουμε και τι θα γίνει με τις αιτήσεις κ.τ.λ.. 
Άρα, όσες έχουν απορριφθεί έχουν απορριφθεί και η διαδικασία πλέον είναι συγκεκριμένη. Το ξεκαθαρίζουν οι οδηγίες που έχουν αποσταλεί στις 24/9. Δεν περιλαμβάνουν την υποχρέωση αυτεπάγγελτης επανεξέτασης του συνόλου των ήδη εκδοθεισών απορριπτικών αποφάσεων πολιτογράφησης. Άρα, δεν υπάρχει τέτοια υποχρέωση. Η υποχρέωση συμμόρφωσης προς ακυρωτική απόφαση αφορά τη συγκεκριμένη δικαστική κρίση που μιλάει η απόφαση του ΣτΕ. Να το ξεκαθαρίσουμε. Το Ανώτατο Ακυρωτικό Δικαστήριο δίνει την κατεύθυνση και το Υπουργείο Εσωτερικών διασφαλίζει ότι οι παραδοχές του δικαστηρίου θα εφαρμόζονται πλήρως και ενιαία από τις υπηρεσίες ιθαγένειας. 
Η εφαρμογή της νέας νομολογίας δεν προδικάζει το αποτέλεσμα της κρίσης σε οποιαδήποτε συγκεκριμένη υπόθεση. Η οικονομική ένταξη εξακολουθεί να αποτελεί ουσιαστική προϋπόθεση της πολιτογράφησης και η συνδρομή της διαπιστώνεται εξατομικευμένα με συνεκτίμηση του συνόλου των προβλεπόμενων στοιχείων και με ειδική και με επαρκή αιτιολογία. Δηλαδή, πληρώνουν τους φόρους, πληρώνουν τις ασφαλιστικές εισφορές, ποιο είναι το εισόδημα, ο τόπος διαμονής, ιδιαιτερότητες της περιοχής κ.λπ. 
Τέλος, σύμφωνα με την ισχύουσα νομοθεσία, προβλέπεται η δυνατότητα υποβολής νέας αίτησης ένα έτος μετά την έκδοση της απόφασης της απόρριψης, σύμφωνα με το άρθρο 8 παράγραφος 3 του Κώδικα της Ελληνικής Ιθαγένειας. Με αυτή την ευχέρεια του νόμου, σημαντικός αριθμός αιτημάτων πολιτογράφησης έχουν γίνει δεκτά μετά την αρχική απόρριψή τους με την ήδη υπάρχουσα θεσμοθετημένη διαδικασία. Γι’ αυτό σας λέω ότι κάθε περίπτωση είναι ξεχωριστή. 
Άρα, και πριν ακόμα από τις αποφάσεις του ΣτΕ, η απορριπτική απόφαση έχει μια αιτιολογία και μιλάει πολύ συγκεκριμένα. Όταν έχουμε απόρριψη και πάμε και κάνουμε αίτηση ανάκλησης, στην αίτηση αυτή έρχονται και εξετάζονται τα νεότερα στοιχεία και ο νόμος το προβλέπει, ο κώδικας το προβλέπει. 
Επομένως, η διαδικασία είναι πολύ συγκεκριμένη, είναι ξεκάθαρη. Το Υπουργείο Εσωτερικών βρίσκεται εδώ και σε άμεση επικοινωνία και συνεργασία με όλες τις διευθύνσεις.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 12.51΄ λύεται η συνεδρίαση για τη Δευτέρα 28 Σεπτεμβρίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.
Καλό Σαββατοκύριακο, πάντα με υγεία.

